######  Stema%20(100px) Prova14

**Republika e Kosoves Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

 **Gilan Belediyesi**

**PROCESVERBAL**

Nga Seanca e shtatë e Kuvendit të Komunës së Gjilanit më  **28.07.2016** me këtë:

# R E N D P U N E

|  |
| --- |
| 1. Konstatimi i prezencës së anëtarëve të KK-së dhe miratimi procesverbalit të seancës së kaluar
 |
| 1. **Rekomandimet e Komitetit për Politikë dhe Financa:**
	1. Raporti i punës i Kryetarit të Komunës për periudhën Janar-Qershor 2016
	2. Raporti financiar për periudhën Janar-Qershor 2016
	3. Miratimi i Marrëveshjes së bashkëpunimit në mes Komunës së Gjilanit dhe Komunës së Lipjanit
	4. Miratimi i Iniciativës, Nismës dhe Vendimit për autorizimin e Kryetarit të Komunës për bashkëpunim ndër-komunal me Komunën e Novobërdës në fushën e infrastrukturës rrugore, ndriçim publik, kanalizim, ujësjellës etj. me interes të përbashkët
	5. Miratimi i Iniciativës, Nismës dhe Vendimit për autorizimin e Kryetarit të Komunës për bashkëpunim komunal ndërkombëtarë me Komunën Samsun-Turqi në fushën me karakter administrativ dhe teknik.
2. Të ndryshme
 |

**Seanca i filloi punimet në ora 13:00**

Në punimet e seancës së shtatë të vitit 2016 morën pjesë:

Anëtarët e Kuvendit

Kryetari i Komunës, z. Lutfi Haziri

Zv/kryetari i Komunës, z. Rexhep Kadriu

Drejtorët e Drejtorive

Përfaqësuesja e OSB-së, znj. Sadetë Tërnava-Osmani

Mediat

Seancën e shtatë të vitit 2016 e hapi dhe e udhëhoqi kryesueseje Kuvendit znj. Valentina Bunjaku-Rexhepi, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance. Kryesuesja kërkoi që para se të filloj me punimet e seancës të mbahet një minutë heshtje për veprimtarin “Nuri Idrizi”.

1. **Konstatimi i prezencës së anëtarëve të KK-së dhe miratimi procesverbalit të seancës së kaluar.**

Në punimet e seancës së katërt ishin të pranishëm 29 anëtarë të Kuvendit.

**Arijeta Rexhepi**: në lidhje me procesverbalin në faqen 12 është një fjali e cila e ka humbur kuptimin, e që ka të bëj me punëtorët ndihmës në Shkolla, ku thotë: prej kontratës e deri te kontrata tjetër, mund të paguhet muaji ndërmjet tyre, kurse unë kam thënë se nuk paguhen muajt ndërmjet tyre, ku punëtori ka punuar, por nuk është paguar.

**Procesverbali i seancës së kaluar miratohet në mënyrë unanime nga të gjithë anëtarët e kuvendit që ishin prezent, me vërejtjen e dhënë.**

Në vijim të punimeve, Kryesuesja e hapi debatin rreth rendit të punës dhe kërkoi që anëtarët e KK-së ta respektojnë Rregulloren e Kuvendit dhe t’i respektojnë minutat që iu takojnë për diskutim.

**Avdyl Aliu**: në emër të këshilltarëve të LDK-së, kërkoj që pika 2.3, 2.4 dhe 2.5 të futen si një pikë e vetme sepse e kanë natyrën e njëjtë.

**Riad Rashiti**: në emër të grupit të këshilltarëve të PDK-së, kërkoj që në rend të ditës të futet edhe një pikë që ka të bëjë me Kompaninë Publike Eco-Higjiena, sepse kohëve të fundit në këtë Kompani ka pas probleme të mëdha, ku ka qenë një grevë e punëtorëve e cila ka shkaktuar kaos të madh dhe duke e ditur që Komuna e Gjilanit ka një marrëveshje me këtë Kompani në vitin 2012 dhe është përkrahur nga të gjitha subjektet politike dhe jemi në një situatë ku askush nuk është duke e ditur çfarë po ndodhë me atë Kompani, pse nuk po realizohen investimet e planifikuara sipas marrëveshjes. Ne e dimë që deri tani është dashur të përfundojnë 1.5 milion e investime e kjo nuk ka ndodhur. Komisioni i Aksionarëve ka pas për obligim të raportoj në këtë Kuvend për gjendjen e Kompanisë. Meqë kryetari i Komunës është prezent në këtë seancë, besoj që do të na jep sqarime dhe informata shtesë lidhur me gjendjen e kësaj Kompanie.

**Fehmi Sylejmani**: në emër të grupit të këshilltarëve të LVV-së, kërkoj që si pikë e rendit të ditës të futet çështja e arsimit e në fokus të veçante Kampusi i Shkollave të Mesme, sepse ne jemi dëshmitarë që këtu është duke devijuar një projekt i cili ka filluar, ku brenda sajë janë duke u ndërtuar tri Restauronte të cilat asnjëherë nuk është prezantuar që do të bëhet një ndërtim i tillë, por është debatuar vetëm për rrugën e cila i lidhë këmbësorët nga marketi Viva Fresh e deri te Shkolla. Po ashtu ka devijime edhe të hyrja kryesore e këtij kampusi ku hapësirat gjelbëruese po shndërrohen në objekte afariste. Andaj, është e domosdoshme të diskutohet një çështje e tillë sepse tani e tutje nuk duhet ta thërrasim kampusi i shkollave të mesme, por do ta thërrasim kampusi i tre restoranteve brenda shkollave. Po ashtu duhet ta dimë, se a është marrë pëlqimi nga komiteti ndërministrorë i Qeverisë se Republikës së Kosovës, për pranimin e projektit të kampusit të shkollave për partneritet publiko-privat, sepse me rregullat ligjore patjetër që duhet të sigurohet ky pëlqim. Lidhur me këtë duhet ta dimë se a ka paraqitur ndonjë vërejtje Ministria e Ambientit dhe Planifikimit Hapësinorë.

**Shpresa Kurteshi**: në emër të këshilltarëve të LDK-së, kërkoj që si pikë e rendit të ditës të seancës së sotme të futet çështja e financimit të Teatrit të qytetit të Gjilanit, e cila ka shumën 70.000€. Kjo kërkesë ka ardhur në Komitetin për Kulturë, Rini dhe Sport ku është shqyrtuar, pastaj në KPF por KPF-ja nuk e ka deleguar për Kuvend. Prandaj insistoj që kjo çështje të diskutohet në detaje.

**Mevlyde Zejnullahu**: Në pikën në të ndryshme dua ta paraqes një shqetësim të kolektivit të Shkollës së Mesme Ekonomike“Marin Barleti”.

**Sahit Abazi**: për shkak të përsëritjeve të ngjarjeve, kemi nevojë që të kemi një debat me drejtorin e DKA-së, sepse dy delegatet e tona kanë ngritur shqetësimin e tyre edhe në parti edhe në Kuvend, për shkak të komunikimit jo të mirë me drejtorin dhe kalimin e shpeshtë të situatave debatuese në nivel personal dhe ju e dini se gjendja në Arsim është jo e mirë, prandaj sado që ashpërsohen debatet, nuk është e rrugës që ato debate të kalohen në nivele personale e të futen edhe familjet në lojë. Ne nuk jemi të interesuar të merremi personalisht me askënd, por debati duhet të përfundoj nga këndvështrimi personal, sepse ne si PDK nuk mund të lejojmë që delegatet e tona të ndihen të ofenduara ose të kërcënuara.

Unë e njoh profesorin Nazmi Musa, sepse e kam pas edhe vet profesor, por për mua është e çuditshme për gjendjen në të cilën jemi, sepse e kam njohur si pedagog të mirë. Ankesat e shpeshta dhe gjendja e krijuar në Komitetin për Arsim në mbledhjen e fundit të këtij Komiteti, për PDK-ën është shqetësuese.

**Leonora Morina- Bunjaku**: të nderuar të pranishëm dhe qytetarë të Gjilanit, unë Leonora Morina-Bunjaku, u ballafaqova edhe një herë me fyerje e shpifje nga drejtori i DKA-së. Kërkoj nga ju Kryetar i nderuar që të merrni masa ndaj këtij personi të cilin e keni vendosur ju në krye të një institucioni më të rëndësishëm në shoqëri. Dje në Komitetin e Arsimit unë kërkova njoftim lidhur me paralelet të cilat pretendon të mbyllen në fshatin Zhegër. Mirëpo, ai shpërtheu si gjithmonë, duke mos i pëlqyer idetë e tona, e që do të thotë ne duhet patjetër të flasim në favor të pozitës. Ne kërkuam kushtet dhe kriteret nëse i plotësojnë nxënësit e fshatit Zhegër, të pranohen dhe mos të mbyllen paralelet, mirëpo drejtori i DKA-së shpërtheu dhe doli jashtë vetvetes duke më fyer e injoruar, e duke mu drejtuar me gishtin tregues dhe duke më kërcënuar se më njeh mua shumë mirë kush jam, e çfarë familje kam dhe më thotë “ merru me problemet e tua”. Unë kërkoj sot publikisht para të gjithëve, që të del zotëria dhe të tregon se çfarë dinë për familjen time, sepse unë ndihem krenare me të arriturat e mija personale, profesionale dhe politike, por edhe me të arriturat e familjes time. Ti zotëri je ardhur vonë në qytetin tonë për ta njohur familjen time dhe mua personalisht. Nuk është hera e parë që ky zotëri më vë në situata të tilla, madje më kërcënoi kinse unë kam bërë aktakuzë në Gjykatë, por unë deri më sot as dyert e Gjykatës nuk i di, por nëse është e nevojshme prej tash e tutje do të merrem edhe nëpër Gjykata me ju. Të lutem i nderuar Kryetar të ndërmerrni masa, sepse LDK-ja ka personalitete të cilat mund ta drejtojnë DKA-në edhe më mirë. Ai si në seancat e Kuvendit, por edhe jashtë saj ka sjellje vulgare dhe unë nuk e lejoj një gjë të tillë, e unë nuk po kërkoj privilegj që jam femër, por vetëm po kërkoj drejtësi, barazi dhe respekt. Nuk lejoj askënd të thej dinjitetin tim.

**Avdyl Aliu**: grupi i këshilltarëve të LDK-së, së bashku me partnerët tanë të koalicionit, në promovim të demokracisë së vazhdueshme në Kuvend, jemi për t’i aprovuar të gjitha kërkesat e parafolësve dhe të futen si pika të veçanta të rendit të ditës.

**Propozimi i z.Aliu që pika 2.3,2.4 dhe 2.5 të bashkohen si një pikë e vetme, u miratua me 26 vota “për” e të tjerat abstenime.**

**Propozimi i z. Rashiti që si pikë e rendit të ditës të futet Eco-Higjiena u miratua me 30 vota “për” e të tjerat abstenime**

**Propozimi i z.Sylejmani që si pikë e rendit të ditës të futet Kampusi i Shkollave të Mesme, u miratua me 29 vota “për” dhe të tjerat abstenime.**

**Propozimi i znj.Kurteshi që si pikë e rendit të ditës të futet edhe ndarja e 70.000€ për Teatrin e qytetit të Gjilanit u miratua me 30 vota “për”.**

**Përveç pikave të rendit të ditës të cilat anëtarët e Kuvendit i kanë marrë me kohë, në këtë rend të ditës u futen edhe pikat shtesë dhe me 29 vota “për” dhe 1 votë “abstenim” miratohet rendi i ditës.**

* 1. **Raporti i punës i Kryetarit të Komunës për periudhën Janar-Qershor 2016**

**Lutfi Haziri:** është kënaqësi e veçante që para jush po e paraqes raportin periodik gjashtë mujor për këtë vit që përfshinë periudhën janar-qershor 2016, ku fjalën time hyrëse do ta bazoj në përmbledhjen ekzekutive të raportit, ndërsa për detajet dhe punët e tjera specifike bazuar sipas Drejtorive, ju lutem edhe një herë që të keni parasysh raportin detaj të dorëzuar sipas procedurave në grupet e tuaja dhe te këshilltarët drejtpërdrejtë.

Tani jemi në vitin e tretë të qeverisjes në Komunën e Gjilanit, duke pretenduar dhe punuar në rritjen e efikasitetit, sepse Gjilani shquhet si një qytet meritor për qytetarët e sajë, mirëpo sukseset e tona të deritashme nuk kanë qenë pa sfida dhe pa barriera. Për ne suksesi më i madh është kur jemi të gjithë të bashkuar duke punuar për interes të qytetarëve dhe tejkalim të problemeve dhe sfidave në interes të gjithë qytetarëve të Komunës së Gjilanit.

Në këtë gjashtë mujor të parë të vitit 2016, ne kemi arritur që të realizojmë me sukses gjitha projektet e parapara sipas programit vjetor të vitit 2016.

Raportin që e kemi prezantuar tani, përfshinë detajet e këtyre të arriturave, sukseset e qeverisjes, por edhe sfidat e problemet gjatë këtij gjashtëmujori që po e lëmë pas.

Në aspektin e ofrimit të shërbimeve administrative për qytetarët e Komunës, Gjilani është bërë qytet modern dhe shembull në Republikën tonë që përshinë edhe shembullin e mirë në regjion, duke ofruar shërbime të shpejta, shërbime online dhe shërbime të aplikuara në interes të qytetarëve të sajë. Jemi duke pretenduar që ta kemi edhe një njohje tjetër, duke garuar për çmimin(.... city).

Ne i kemi ulur në vazhdimësi shpenzimet Komunale te të gjitha kategoritë që përfshinë organizatën tonë buxhetore, kurse në anën tjetër kemi punuar shumë, që t’i rrisim të hyrat Komunale, duke përfshirë edhe tatimin në pronë, ku ju e dini se këtë vit kemi të bëjmë me amnistinë e Qeverisë, i cili për Komunën tonë është tabelor i pastër i borxheve dhe obligimeve dhe falja e këtyre borxheve për qytetarët arrin shumën 7 milion €, kurse Komuna pret që jo më pas se 2 milion € të inkason nga kjo trashëgimi që Gjilanin e ka përcjellë me vite. Ne jemi të interesuar që edhe me tutje, paratë e mbetura të qytetarëve të jenë në interes të tyre, sepse nuk kemi Komunë të pasur e qytetarë të varfër. Duke i favorizuar interesat e qytetarëve, ne besojmë që pjesën tonë të të hyrave do ta realizojmë me sukses në periudhën kohore kur ligji e parasheh prej 2 shtatorit e deri në përmbylljen e këtij viti.

Në sektorin e Shëndetësisë dhe Mirëqenies Sociale, kemi vazhduar me investime kapitale. Ajo që është e rëndësishme është sepse kemi përmbyllur të gjitha Qendrat e mjekësisë Familjare, përveç në fshatin Llashticë, e cila pritet që ta bëjë inaugurimin e objektit të ri, kurse inaugurimi i projektit të fundit është realizuar në fshatin Përlepnicë e cila është pjesë dhe rrumbullakim i investimeve tona në shëndetësinë primare të Komunës tonë.

Këtë vit, investimi kapital i mjekësisë familjare do të jetë ai i realizuar në mes të Qeverisë së Kosovës dhe Komunës së Gjilanit prej 1.5 milion €, në ndërtimin e objektit të ri të Mjekësisë Familjare i cili do të jetë objekt modern dhe do t’i përmbushë kërkesat e qytetarëve për shërbim në shkallën e parë të shëndetësisë primare. Kemi filluar programin me UNICEF-in për vizitat në shtëpi, duke pretenduar që çdo familje e Gjilanit ta ketë sa më afër mjekun dhe çdo familje të ketë kartelën e vetë shëndetësore dhe mjekun e vetë familjar.

Në aspektin humanitarë, Gjilani vazhdon të jetë shembulli më i mirë edhe më tutje, duke pas parasysh realizimin e ndërtimit të 30 shtëpive për qytetarët në nevojë dhe banim social dhe kemi vazhduar ta shpenzojmë fondin në rindërtimin e 38 shtëpive, ofrimin e 40 qirave për familjet e Komunës së Gjilanit. Në ndërtim e sipër janë 6 shtëpi, ku 4 shtëpi përfshihen nga buxheti i Komunës së Gjilanit, kurse të tjerat nga qytetarët dhe donatorët që jetojnë në diasporë. Ky program ka inkurajuar edhe disa fshatra si Malisheva dhe Lladova dhe disa vendbanime të tjera, që të organizohen dhe në mënyrë të pavarur nga fondi i Komunës dhe Komuna t’i realizojnë shtëpitë për familjet në nevojë.

 Sukseset janë shënuar edhe në fushën e Arsimit fillor dhe të mesëm, duke mos e anashkaluar asnjëherë edhe nivelin parashkollorë që ka qenë nën përkujdesjen tonë. Në të gjitha raportet dhe angazhimet tona konkrete, përfshihet bashkëpunimi jashtëzakonisht i madh me organizatën qeveritare Gjermane, e cila është partneri kryesorë me Komunën e Gjilani në sektorin e Arsimit , ku ne kemi arritur që t’i maksimalizojmë interesat e mësimdhënësve, punëtorëve teknik e në veçanti të nxënësve të tri niveleve që ne jemi kujdestarë. Po ashtu përmes programit të ofruar nga Qeveria Gjermane, në bashkëpunim me Ministrinë e Arsimit, ne kemi arritur që t’i certifikojmë edhe 400 nxënës Gjilanas të klasave prej 1-9, në fushën e testimeve dhe matematikës. Nxënësit tanë kanë shënuar rezultate rekorde dhe ky vit është jashtëzakonisht vit i rëndësishëm sepse tregon angazhimin e mësimdhënësve dhe prindërve, sepse kemi 103 nxënës që kanë sjellë rezultate kapitale nga garat Kombëtare dhe Ndërkombëtare, e ky është shembulli më i mirë i angazhimit dhe objektivave tona.

Në aspektin e infrastrukturës, në po vazhdojmë që t‘i mbështesim renovimet, rindërtimet dhe ndërtimet e objekteve që përfshinë edhe ndërtesat sekondare dhe ndërtesat e tjera për nevojë të Arsimit, siç janë ndërtimi i palestrave sportive, fushave të hapura dhe mbi të gjitha këtë vit duhet ta veçojmë ndërtimin e Çerdhes më të madhe në Republikën tonë dhe donacioni më i mirë Qeveria Amerikane për Komunën e Gjilanit, ku ndërtimi i kësaj çerdheje në Lagjen Dardania dhe ai në lagjen Arbëria, do të përmbushë minimalisht kërkesat për institucionet parashkollore.

Vlerësimet e qytetarëve të Gjilanit tregojnë 81% se janë të kënaqur me performancën dhe rezultatet e arritura në Komunën e Gjilanit dhe ne jemi jashtëzakonisht shumë krenar me këto të arritura. Sfidat dhe problemet e përditshme do t’i luftojmë me angazhimin tonë me mekanizma ligjorë, duke u afruar shërbime të barabarta për të gjithë.

Infrastruktura Arsimore dhe ajo Shëndetësore, nuk janë të vetmet që marrin investime kapitale, por këto të dyja janë shtylla kryesore për qeverisjen në Komunën e Gjilanit. Ne shtyllën e tretë kemi investimet e vrullshme në infrastrukturën rrugore, që përfshinë ndërtimin e rrugëve, trotuareve, rregullimin e ujësjellësit, kanalizimit dhe zbatimin e planeve rregullative, standardizimin dhe rregullimin e të gjithë infrastrukturës së domosdoshme në Komunën e Gjilanit.

Të nderuar anëtarë të Kuvendit, jemi në vitin e fundit që Komuna e Gjilanit do të vazhdon ta trashëgojë këtë infrastrukturë të degraduar, ku baballarët tanë në vitet e 70-ta e kanë ndërtuar, por e cila nuk i përballon më fluksit të banorëve të Komunës së Gjilanit dhe nevojave të cilat kjo Komunë i ka. Jemi duke e bërë përzgjedhjen e Kompanive që do të merren me ndërtimin e rrugëve kryesore Gjilan-Ferizaj dhe Gjilan-Prishtinë, ku përfshinë zonën e parë të qytetit dhe këto punime do të fillojnë nga Xhamia e madhe për të zgjeruar rrugët kryesore brenda qytetit tonë dhe për të krijuar korridore dalëse më të lehta për qytetarët tanë. Ne do të vazhdojmë me ndërtimin e infrastrukturës me rrugët në dalje të qytetit në rrugën në drejtim të Kumanovës, Preshevës, sikurse që kemi depërtuar në drejtim të rrugës Gjilan-Bujanoc.

E gjithë infrastruktura tokësore do të ketë ndriçim publik, trotuare dhe gjelbërim. Krahas kësaj në fund të muajit shtator do të fillojnë punimet në hapjen e kanalizimeve dhe ndërtimit të rrjetit të ujërave atmosferik dhe ujërave të zeza në Komunën e Gjilanit në kuadër të projektit për rehabilitimin dhe rindërtimin e Lumit “Stanishorka” dhe “Mirusha”.

 Nesër në ora 10:00, do të prezantohet para qytetarëve një program, për të parë se në çfarë gjendje kemi qenë dhe cilën gjendje do të kalojmë për vitet e ardhshme. Ndërtimi i rrugës dhe infrastrukturës, në Komunën e Gjilanit arrin shifrën në 14 milion €, ndërsa ndërtimi i infrastrukturës nëntokësore do të kap shifrën 13.2 milion €. Këto mjete tashmë të garantuara dhe zotuara në buxhetin tonë janë ato që Gjilanit do të ia kthejnë përfundimisht normalitetin e plotë në infrastrukturë dhe rehabilitimin e standardizimit.

Jashtë zonës urbane të qytetit, përveç integrimit të plotë rrjetit të kanalizimit në një rrjet të përbashkët, ne do të fillojmë ndërtimin e trotuarit më të gjatë në Komunën e Gjilanit, që kap fshatin Lladovë e deri në përfundim të fshatit Zhegër. Ky është rregullimi i infrastrukturës për qarkullim të lirë të qytetarëve, sepse kjo është njëra nga rrugët e cila ka marrë mbi vete fatkeqësisht një numër të madh të qytetarëve për shkak të mungesës së trotuarit. Rasti i fundit që ne e kemi bërë para 3 vite, ka qenë sinjali i fundit që në fshatin Lladovë të adaptohet dhe të standardizohet jo vetëm rruga e Zhegrës, por edhe rruga Malishevë-Uglarë-Pogragjë e cila duhet të ketë parametra për qarkullim të lirë të njerëzve.

Të gjitha realizimet dhe pritjet e tona, e ndoshta edhe dyshimet tona të përbashkëta, se ardhjet e Ministrave, vizitat e shpeshta të delegacioneve, takimet e mëdha dhe presionet në Qeverinë e Kosovës, duke i nënvizuar edhe shumë takime të përbashkëta, nuk do të rezultojnë konkretisht me ndihmë për Komunën e Gjilanit, sepse ne kemi realizuar aktivitetet e përbashkëta dhe angazhimet e tona, duke përshirë edhe rolin e juaj si këshilltarë Komunal, realizimin e projekteve për Gjilanin. Përfundimisht edhe miratimi i projektit të fundit të Autostradës, i cili pjesën më të madhe e kalon në Komunën e Gjilanit, ku përfitues janë edhe 4 Komunat e tjera, që përshinë edhe Bujanocin, është ai i cili Gjilanin e rrumbullakon dhe e riintegron në brendësi të Kosovës, sepse në kuptimin e infrastrukturës tokësore, Gjilani ka qenë i integruar përfundimisht në dekada për shkak të pozitës së sajë gjeografike të cilën e ka.

Projekti tjetër kapital që ne po e realizojmë me qeverinë Zvicerane, përfshinë rehabilitimin e gjithë rrjetit të ujësjellësit për 15 fshatra të Komunës së Gjilanit dhe ndërtimin e tri rrjeteve të reja për banorët fshatit Uglar, Bilinicë dhe Vërbicë e Zhegocit. Ky rehabilitim i ujësjellësit me Qeverinë Zvicerane dhe me Ndërmarrjen Shtetërore, neve na krijon mundësi që përfundimisht në shtyllën tjetër të infrastrukturës nëntokësorë të realizojmë sa më shumë punë.

E vetmja sfidë në të cilën do të mbetet ndërtimi i plotë i gypit të asbestit, si gypi kryesorë me ujë të pijshëm për qytetarët e Gjilanit.

Më lejoni që me këtë rast, Drejtorive përkatëse si ajo e DSHPIB, DZHE, DBP dhe sektorët e tjerë që kanë dhënë ndihmën e tyre, e në veçanti DUPMM, në këtë rast i falënderoj dhe i paraqes si bartës të këtyre sukseseve dhe njerëz që janë angazhuar me orë të tëra për t’i përmbushur obligimet që janë kërkuar nga ne.

DBP-shtylla tjetër me prioritet në kuadër të Komunës së Gjilanit dhe pikën më të madhe të investimeve dhe subvencioneve, në kuadër të programit të pakos për mbështetje, në uljen e kostos deri në pikën zero për fermerët e Komunës së Gjilanit. Ne tani më kemi vazhduar edhe këtë vit t’i rrisim subvencionet ku të gjitha të dhënat në detaje i keni në këtë raport i cili është jashtëzakonisht voluminoz, ku Gjilanin e shënon në hartën e Komunave që është përfituese më e madhe e subvencioneve nga buxheti i Komunës.

Prioritet i fundit i joni i cili do të vazhdoj të realizohet është ndryshimi i ligjit për bimën e duhanit dhe përfshirjen e saj në kuadër të kulturës që subvencionohet dhe me këtë arritje fermerët e Komunës tonë do t’i kthehen punës dhe do të krijomë të hyra. Ne kemi përparësi sepse Ndërmarrja e privatizuar e përpunimit të duhanit, tashmë pritet të përfundojnë procedurat e privatizimit të plotë dhe të filloj të operoj suksesshëm në regjionin e kësaj Komune.

Të arriturat e DZHE-së dhe DBF-së- dua t’i nënvizoj dy projektet kryesore, fillimin e kampusit të shkollave të mesme i cili është në kuadër të projektit publiko-privat. Projektin si të tillë e kemi gjetur në fazën e përfundimit të tenderit, ku ne e kemi anuluar dhe e kemi rikthyer në proces për të qenë sigurt që Komiteti ndërministror dhe procedurat që është dashur t’i kaloj, ky kampus i ka realizuar. Tani më operatori është duke e nënvizuar, plani është i detajizuar dhe i nënshkruar faqe për faqe dhe asgjë nuk është duke ndodhur në kampusin e shkollave të mesme, pos që është duke u ndërtuar ky kampus për nxënësit dhe mësimdhënësit e shkollave të mesme dhe qasjen në oborre dhe institucione shkollore në të ardhmen do të jetë e limituar për të tjerët. Gjilani i ka të koncentruara objektet e shkollave të mesme, por edhe Universitetin i cili pritet të kaloj nga aty dhe të bartet në objektin e kazermës, por deri atëherë ky kampus ndërtohet vetëm për interesa dhe shërbime për nxënësit.

Kemi filluar studimin e fizibilitetit për palestrën e sporteve, si institucion i cili organizon shërbime në kulturën sportive në Komunën e Gjilanit, ku pritet të shpallet dhe ky projekt. E arritura tjetër më e madhe është projekti me Bankën Gjermane në Efiqiencën e Energjisë Elektrike, ku Gjilani është njëra nga 3 Komunat që ka përfituar nga ky projekt, ku renovimi i 12 shkollave të komunës së Gjilanit është program dhe kërkesë që ne e kemi kërkuar në kuadër të këtij programi i cili do të realizohet bashkërisht.

Gjatë këtij gjashtëmujori kemi 260 biznese të reja të regjistruara dhe 440 vende të punës të garantuara sipas këtij procesi të regjistrimit.

DBF-ja është drejtori e cila në njërën anë është kujdestare kryesore e uljes së shpenzimeve dhe kontrollit mbi shpenzimet që ne i kemi aplikuar në kuadër të dietës buxhetore dhe në anën tjetër është drejtori e cila kujdeset dhe i maksimalizon realizimin e tatimeve dhe të hyrave Komunale që ne i kemi.

Me kënaqësi mund të konstatoj që në këtë gjashtëmujor ne i kemi të hyrat më të mëdha në krahasim me vitin e kaluar dhe në krahasim me parashikimet e tona. Ne kemi punuar në planin detaj të zbardhjes së borxheve, ku Komuna e Gjilanit do t’i grumbullon afër 2 milion € për nevojat e buxhetit Komunal, ndërsa në kuadër të amnistisë së përgjithshme do të amnistohen afër 7 milion € që janë pjesë e faljes së borxheve nga ana e Qeverisë së Kosovës.

Në zyrën e prokurimit kemi 49 aktivitete në procedurë, të cilat do të realizohen gjatë kësaj faze dhe realizimi i programeve tona deri në ditët e sotme kap shifrën e 1.7 milion € dhe dy projektet kapitale, është ndërtimi i palestrës së sportit në fshatin Zhegër i cili është në fazën e vlerësimit final dhe ndërtimi i QKMF-së.

Në sektorin për Kulturë, Rini dhe Sport është njëri nga vlerësimet e mija jo të drejta në kohën e vetë, sepse ky sektor me vet faktin e tendencës të pavarësohet nga Komuna dhe buxheti Komunal, po shihet se varshmëria 16 vjeçare në këtë buxhet Komunal e ka pamundësuar këtë pavarësi. Ne po luftojmë deri në fund që ta pavarësojmë por vështirësitë janë serioze në kuptimin e ushtrimit të detyrave. Përkundër se Gjilani është ruajtur si kryeqendër kulturore, ne kemi arritur t’i realizojmë të gjitha programet e tona përveç aktiviteteve kulturore dhe sportive, agjencia e rinisë ka shtuar aktivitete dhe mbi të gjitha besojmë shumë se muaji i mërgimtarëve është i përfshirë me aktivitete konkrete. Edhe Inspeksioni është në parametra të njëjtë të vlerësimit, nuk e ka treguar efikasitetin dhe misionin e tij, si dhe mënyrën që ne i kemi deleguar, janë dy sektorë që në fazën e ardhshme do të vlerësohen se si do të gjenden mënyra më të mira të organizimit të tyre në mënyrë që ta ushtrojnë detyrën me sukses. Nga i gjithë ky aktivitet, e veçoj Teatrin e qytetit, i cili ka dhënë performancë të mirë dhe ka bartur mbi vete aktivitete më të rënda të manifestimit “Flaka e Janarit”, të festivalit, të teatrit dhe festivaleve tjera që përfshinë edhe promovimin e premierës që para dy ditëve ka ndodhur në qytetin tonë. Garant i këtij aktiviteti është buxheti i Komunës dhe subvencionet e marra nga sektori i kulturës dhe i sportit. Ne po pretendojmë që në kuptimin buxhetor Teatri të pavarësohet. Në palestrën e sportit kanë filluar investimet dhe klubi i Volejbollit për femra “Drita” është kampion dhe pjesëmarrës i garave evropiane, ku në shtator të këtij viti presin kampionin e Bullgarisë në garat e para eliminatore dhe ne jemi të gatshëm t’i mbështesim me çdo kapacitet.

Do të fillojmë me rindërtimin e Stadiumit të qytetit një vlerë prej 1.6 milion €, e cila përfshinë rregullimin e tribinave, zhveshtoreve dhe të infrastrukturës së sajë.

Në kapitullin e fundit të këtij raporti, është bashkëpunimi ndër Komunal. Sot në këtë seancë të Kuvendit, në rendin e ditës i keni disa pika për iniciativat e reja të bashkëpunimit ndër Komunal. Gjilani është bërthama e bashkëpunimit ndër Komunal me regjionin e lindjes së Kosovës. Duke qenë bartësi kryesorë i këtij procesi, kemi realizuar disa nga aktivitetet infrastrukturore me Komunën e Artanës, ndërtimin e rrugës Gjilan- Vërbicë e Zhegocit me Komunën e Lipjanit dhe me Komunat e tjera që është në interes zhvillimi i aktiviteteve të përbashkëta Komunale. Gjilani është pritës i komiteteve të regjioneve të BE-së, i cili seancën vjetore këtë vit e mbanë në Komunën tonë. Ardhja e deputetëve, kryetarit të komunës dhe një takim vjetorë në komunën tonë, i bën nderë jo vetëm neve por Republikës tonë. Përkundër angazhimeve konkrete ne kemi arritur, që në këtë program, t’i kemi përkrahës OJQ-të e Komunës së Gjilanit dhe të gjithë qytetarët e Gjilanit, në mënyrë që pritja e tyre në tetor të këtij viti, të jetë e nivelit më meritorë. Në kuadër të kësaj konference vjetore në Gjilan, do të marrin pjesë 17 kryetarë të Komunave të regjionit tonë, që do të jenë pjesë e iniciativës së re për riorganizimin dhe rindërtimin e partneritetit regjional, në kuadër të përkrahjes për bashkëpunim ndërkufitarë.

 Ju lus që 25 dhe 26 tetorin ta nënvizojmë si datë në kalendarin tonë, sepse këshilltarët komunal, drejtorët komunal dhe qytetarët kanë mundësi që me 70 kolegë nga BE-ja të bisedojnë e komunikojnë dhe t’i ndajnë përvojat, të ndërtojnë partneritete dhe miqësi të reja. Në pakon të cilën unë e kam prezantuar për këtë 4 vjeçar, tani më janë realizuar. Ne nuk kemi më nevojë për mbështetje më të madhe financiare, por ne vetëm kërkojmë ruajtjen e kornizës afatmesme buxhetore.

 Dje si Komunë, ne jemi përzgjedhur nga programi i Komisionit evropian,i cili implementohet në kuadër të programit “ta ruajmë trashëgiminë”, në një program prej 220.000 €, e cila përshinë rregullimin, restaurimin dhe ndërtimin e varrezave të reja për qytetarët e Komunës së Gjilanit, e të cilat përfshihen varrezat myslimane, ortodokse dhe definimin e ndarjen e vendit për varrezat katolike dhe protestante në Komunën tonë. Ne nuk i kushtojmë rëndësi vetëm projektit të Kodrës së Dëshmorëve, aty ku prehen në paqe më të dashurit tanë dhe ata që sakrifikuan jetën e tyre. Ne kujdesemi për çdo qytetarë që ka nevojë, edhe kur jeton e punon por edhe për ata që ndahen nga kjo jetë. Duke u inspiruar nga puna e madhe të cilën e ka bërë një bashkëvendës i yni z.Nuhi Idrizi i cili dje është ndarë nga jeta, ne i realizojmë aspiratat që sot i kemi. Ne sot jemi të zgjedhur dhe të thirrur që këtë partneritet ta ruajmë dhe ta përcjellim më tutje. Më lejoni që ti nënvizoj programet që ne jemi duke i realizuar me Qeverinë e SHBA-së, programin Goverment to Government,400.000€ ndërtimi i Çerdhes, me USAID-in ndërtimi i rrugës Gjilan-Livoq i Epërm dhe ndërtimi i Shkollës fillore në fshatin Ponesh. Me Qeverinë Gjermane, programi i Efiqiencës Elektrike, programin e Shkollave.

Me UNDP-in është programi i nënvizuar, Ambasada e Austrisë 13 milion € dhe Turqisë me programin e TIK-ës i cili përfshinë edhe programe në bujqësi.

Me Qeverinë e Zvicrës kemi programin e sanimit të rrjetit të ujësjellësit.

Ne si Komunë kemi arritur që me buxhetin tonë të garantojmë bashkëfinancim në këto programe.

Ju dëshiroj mirëseardhje bashkë atdhetarëve tanë dhe uroj që edhe ju të kaloni pushime të mira pas kësaj seance meqenëse është seanca e fundit për këtë sezon.

**Avdyl Aliu:** e falënderoj kryetarin e Komunës i cili ka për qëllim që vazhdimisht të na mbaj të informuar për punën e tij në Komunë. Edhe sot kemi përpara një raport të përgatitur mirë si në aspektin teknik ashtu edhe në atë përmbajtjesorë. Raporti paraqet një përmbledhje të zhvillimeve kryesore gjatë gjashtëmujorit të parë të këtij viti.

Qëndrimi jonë është i ditur, pasi që në mënyrë sistematike, çdo tre muaj kryetari ka raportuar për punët e tij dhe qeverisë së tij. Kjo periudhë për ne paraqet ngritje dhe avancim në të gjitha Drejtoritë, sepse kudo që shikon vërehet ngritje e të arriturave në punime. Kryetari i Komunës është në drejtimin e duhur në përmbushjen e kërkesave të qytetarëve të Gjilanit, ku vazhdon stabilizimi i gjendjes, ngritje e dukshme dhe kualitative. E patë edhe ju se është duke vazhduar ulja e shpenzimeve në të gjitha resorët, përkundër faktit se aktivitetet janë në rritje e sipër. Jemi dëshmitarë i një interesimi të shtuar me qëllim të përmbushjes së nevojave të qytetarëve dhe të arriturat sa më të mëdha. E veçojmë angazhimin e punës së kryetarit dhe ndihmësit e tij, në aksionin humanitarë, për familjet në nevojë dhe ndërtimin e shtëpive të tyre i cili po vazhdon më tutje me sukses, duke meremetuar shtëpi, duke shpërndarë pako ushqimore, dhe kjo është shumë gjest i mirë, sepse përveç të dhënave në raport që janë cekur prej se raporti është hartuar, janë ndërtuar edhe dy shtëpi të reja të cilat nuk kanë arritur të cekën në këtë raport. Ne jemi të përkushtuar që ky aksion të vazhdoj edhe më tutje së bashku me të gjithë ata që na ndihmojnë.

Raportimet e shpeshta të Kryetarit, synojnë të vendosim një komunikim të mirë me ne dhe qytetarët e Komunës. Në emër të grupit të këshilltarëve të LDK-së, e përgëzojmë Kryetarin për punën e deritanishme dhe e votojmë maksimalisht këtë raport.

**Sahit Abazi**: në emër të këshilltarëve nga grupi i PDK-së, këtë raport do ta konsideronim si raport të së ardhmes, për shkak se pjesa më e konsiderueshme e këtij raporti kishte të bënte me atë se çfarë do të ndodhë në të ardhmen, e jo ato që kanë ndodhur. E kam bindjen, se po ta dëgjoj një qytetar francez ose suedez, fjalimin e sotshëm të Kryetarit të Komunës tonë, do t’i mbushej mendja të vij e të jetoj në Gjilan, për shkak se ky raport ishte i bardhë, e ne si grup parlamentarë nuk mendojmë ashtu, edhe pse ka zhvillime pozitive, por nuk është e gjitha bardhë siç është paraqitur para nesh. Nuk po e them se Kryetari është përgjegjësi kryesor për zhvillimin ekonomik ose për punësimin e njerëzve të zakonshëm, por është i pari i Komunës dhe është njeriu i cili duhet të shqetësohet më shumë se gjithë të tjerët për njerëzit që janë të pa punë. Si Komunë ende nuk e dimë se cili është prioriteti jonë i parë, në raport me zhvillimin ekonomik, ku një ditë në një konferencë për shtyp e kam përmendur se kanë ikur 3 vite dhe komuna e jonë asnjëherë nuk ka aplikuar për sistemin e ujitjes së tokës në Qeverinë e Kosovës dhe kanë humbur gati 2 milion € në mundësi, sepse nuk po e them se ato kanë qenë të dedikuara për ne. Jemi te kjo pikë për të thënë se si Komunë dhe si njerëz e kemi për obligim që nëse nuk mund të bëjmë asgjë më shumë, të ulemi bashkërisht dhe të themi këto janë mundësitë e Kosovës, e pak më poshtë të themi se kjo është mundësia e Gjilanit ose Anamoravës. Po ju rikujtoj se në vitin 2004 ekspertët e Bankës Botërore, e kanë bërë një studim për mundësitë e Kosovës për zhvillim ekonomik dhe janë tri mundësi, **Energjetika, Minierat** dhe **Bujqësia.** Ne si Gjilanas energjetikë të mirë nuk kemi, ku të vetmen mundësi si regjion e kemi zhvillimin e Agroekonomisë. Ne nuk jemi të kënaqur, pavarësisht se drejtori i Bujqësisë ka bërë përpjekje për t’i rritur subvencionet, por ato nuk ndikojnë për një rritje ekonomike, gjegjësisht një zbutje të papunësisë. Kryetari nuk foli për Lumin “Mirusha” i cili është bërë shqetësim ose edhe turp të bisedosh për të. Si këshilltar i opozitës po ndihem keq kur duhet të flas për Lumin Mirusha sepse ne në qeverisjen e PDK-së e kemi bërë maksimumin që kemi mundur, por juve ju kaluan 3 vite dhe Lumi Mirusha është me të njëjta probleme, kundërmim e gjendje të mjerueshme. E gjitha që është bërë është prezantimi i Nënkryetarit para disa muajve, i cili propozonte projekte, se do ta mbyllim, do ta lëmë gjysmë të mbyllur apo edhe krejt të hapur, e asgjë prapë nuk është ndërmarrë. Çfarëdo që Komuna e Gjilanit punon, nëse nuk ndërmerr masa për Lumin Mirusha, do të jetë barrë e turpit për të gjithë ne. E lusim Kryetarin e Komunës, mos të na informoj për propozime e marrëveshje, por vetëm të bëj realizimin e projektit të Lumit Mirusha, sepse ky shqetësim nuk është problem opozite, por është shqetësim i përbashkët si qytetarë të kësaj Komune. Kryetari foli pak për Inspeksionin dhe ne si opozitë e kemi lutur që mos të shuhet kjo Drejtori, sepse e kemi ditur se pasojat do të jenë të rënda dhe pavarësisht tendencës tonë si opozitë që kemi ngritur shqetësimet tona për ndërtimet pa leje, Kryetari ka premtuar se do të marrë masa, por megjithatë këto gjashtë muaj, ne nuk e kemi asnjë rrënim pa leje edhe pse ka konstatime për ndërtime pa leje. Në njërën anë është konstatuar që ka ndërtime pa leje, anën tjetër nuk kemi asnjë lëvizje që këto ndërtime të rrënohen apo të parandalohen. Kjo gjë ka shkaktuar disa probleme, ku ndërtimet pa leje ja humbin imazhin e mirë të cilin e ka pas Gjilani dhe e dëmtojnë barazinë afariste. Kryetari nuk foli për politizimin e Administratës, nuk janë marrë as profesionistët më të mirë të LDK-së, por janë marrë militantët e LDK-së. Ka pas thënë se nuk do të ketë kontrata mbi vepër, kurse kemi plot njerëz që punojnë me kontrata mbi vepër,e ka stërmbushur administratën me praktikantë të cilët shpresojnë që do të punësohen.

Kryetari foli edhe për ndërtimin e rrugëve dhe e përmendi ndërtimin e trotuarit Lladovë-Zhegër, ku ne si opozitë dhe si qytetarë jemi pro këtij ndërtimi, por ja rikujtoj Kryetarit që rruga e Zhegrës është meremetuar para një ose dy viteve, e gati është kthyer në gjendjen e mëparshme. Rrugët që po shtrohen sivjet jam i sigurt që duhet të riparohen në vitin e ardhshëm, e ky fenomen i cilësisë së dobët të rrugëve, nuk është vetëm i kësaj qeverisje, por është fenomen i joni si shoqëri qe 17 vite më parë. E kam propozuar një herë këtu në Kuvend, që të gjitha rrugët dhe të gjithë personat që kanë punuar në ato rrugë t’i rivlerësojmë edhe një herë, sepse është dëm i madh për këtë shoqëri.

Kryetari nuk është marrë fare me problemin e qenve endacak, të cilët janë të rrezikshëm për dimër, e ky shqetësim është jashtëzakonisht i madh për fëmijët dhe mësimdhënësit dhe punëtorët të cilët punojnë në orët e hershme të mëngjesit.

Kryetari po flet për ulje të shpenzimeve dhe rritje të të hyrave por e rëndësishme për qytetarin është mirëqenia e tij. Këto 3 vite qeverisje, a është përmirësuar jeta e njerëzve, a kanë më shumë të hyra, shporta familjare a është më e mirë se viteve më parë? Shifrat tregojnë të kundërtën sepse kemi tendencë për rritjen e kërkesave për ndihmën sociale. Kur është përmendur dieta buxhetore, jam gëzuar sepse e kam ditë që aty do të shpëtohet një masë e madhe e të hollave, por kjo do të kishte efekt dhe do të mbetej një veprim i përshëndetur seriozisht nga opozita sikur dieta ta përmirësonte jetën e njerëzve të zakonshëm.

Jemi të lumtur për sukseset e nxënësve dhe talentin e tyre që po e shfaqin në gara, por këta talent meritojnë një përkrahje më substanciale. Nëse 4 bileta anulohen për Amerikë, atëherë do të ishte mundësia që kjo shumë e të hollave të ju jepet fëmijëve më meritorë.

 I nderuar Kryetar, uroj që në raportin e ardhshëm, pesa “do të bëjmë” të zen vend më pak, për shkak se raportet flasin për gjërat që kanë ndodhur, e jo për ato që do të ndodhin dhe ju siguroj që ne si opozitë do t’ju mbështesim sa më shumë që punoni, por nuk do ta keni mbështetjen kur në raporte flisni për të ardhmen, sepse për të ardhmen duhet të flisni për strategjitë e Komunës të cilat nuk ekzistojnë.

**Lutfi Haziri:**jam i interesuar t’i dëgjoj vërejtjet, sugjerimet dhe rekomandimet e të gjithëve, pavarësisht se në cilin ton dhe mënyrë e thoni. Ne po flasim për angazhime konkrete të realizimit të projekteve të cilat janë bërë tash, me thënë të drejtën projektet për rrugë ende nuk janë finalizuar është duke u punuar, për korridorin Gjilan Ferizaj prej Xhamisë në qendër do të hapet qendra e qytetit, do të harmonizohet edhe projekti i Lumit “Mirusha dhe Stanishorka”.E di që tema e lumit Mirusha është zgjatur, por e kam trashëguar si të tillë dhe në kuadër të mobilizimit të fondeve, fondet e tona nuk më lejojnë improvizim. Kjo urë e prishur që ne e kemi gjetur si të tillë, atribuohet për dështimet në Komunën e Gjilanit, pavarësisht se të cilës parti politike janë.

Në kuadër të programit për integrimin e rrjetit të kanalizimit dhe ujërave atmosferik, kemi edhe rregullimin e shtatit të Lumit Stanishorka dhe Dobrusha. Nuk ka prioritet 100% për Dobrushën, por do të ketë zgjidhje. Nëse po flasim për organizim dhe mobilizim të fondeve, por gjatë kësaj periudhe kohore janë mobilizuar fondet, janë bërë projektet dhe ky është plani i jonë. Kush donë t’i sheh detajet, mënyrën se si e shohim ne rregullimin e këtij problemi mund të vije ta shoh. Vetëm edhe 150.000€ do të harxhohen te “Ura e Maskatarit”, mjete të mbetura nga Ministria e Ambientit me Komunën e Gjilanit. Kjo i kalon në përgjegjësi Bordit drejtues të projektit të ri i cili do të jetë i koordinuar mes Komunës dhe Qeverisë së Austrisë. Bordi drejtues është propozuar nga ne e që është drejtori i DSHPIB, drejtori i DZHE dhe drejtori ekzekutiv i Kompanisë Hidromorava, e këta janë anëtarë të bordit drejtues të projektit të Lumit Stanishorka, për Lumin Mirusha në të ardhmen dhe janë argumentues të programit prej 13.2 milion € që ne i kemi mobilizuar si pjesë e angazhimeve. Faza e parë përfshinë investim prej 7.2 milion € , kurse faza e dytë mbetet më vonë të realizohet. Salla e sporteve është institucion që shërben, sikurse palestra e sportit. Programi i PPP edhe te ne aplikohet vetëm për shërbime, institucione, organizata dhe objekte që shërbejnë.

Në program të partneriteteve, salla e sporteve është i dyti pas kampusit të shkollave të mesme,e cila e ka marrë dritën jeshile për të hyrë në PPP.

Sa i përket rrugëve, rruga Malishevë-Pogragjë është rindërtuar, e sa i përket cilësisë janë komisionet dhe njerëzit që kanë guxim të vejnë nënshkrim për pranim teknik dhe duhet t’i admirojmë.

**Selami Xhemajli**: në emër të grupit të këshilltarëve të AAK-së, po e jap vlerësimin lidhur me raportin e punës së Kryetarit për gjashtëmujorin e parë të këtij viti. Ne mendojmë se ky raport është i punuar mirë teknikisht dhe profesionalisht, i cili përmban të dhëna të mjaftueshme dhe të detajuara sipas drejtorive, Njësive dhe gjithë sektorëve. Ajo që e karakterizon këtë punë është rendi i uljes së shpenzimeve, inkasimi i të hyrave më i lartë, prandaj potencoj se si pjesë e koalicionit qeverisës, kemi dhënë kontributin tonë përmes Nënkryetarit dhe dy drejtorëve, ku janë vërejtur edhe nga qytetarët si ka përparuar puna në Administratë dhe ofrimin e shërbimeve.

Ne jemi të gatshëm ta përkrahim këtë raport dhe presim që projektet të cilat i përmendi Kryetari të realizohen.

**Nevzat Isufi**: sot po shqyrtojmë raportin e punës së Kryetarit të komunës, prandaj ajo që u tha nga kryetari dhe nga shkrimet në raport, do të duhej të na shërbente si bazë e diskutimit për seancën e sotme, por nëse edhe pas këtij diskutimi mbetemi në pozitën si më parë shtrohet pyetja pse bëhet dhe pse shtrohet ky debat në Kuvend ? e them këtë sepse kështu ka dal në të shumtën e herëve deri më tani, prandaj është e nevojshme që të dalim nga monotonia e diskutimeve të cilat nuk sjellin asnjë ndryshim të vetëm, sepse kështu të paktën ka ndodhur dhe shpresoj që sot në këtë seancë të bëjmë ndonjë ndryshim.

Është e natyrshme që deri tani, të gjitha punët e Komunës dhe drejtorive të saj, do të duhej të bazoheshin në planet e punës së tyre, e në anën tjetër ne e dimë se në vazhdimësi kemi kërkuar që të gjitha këto segmente duhet të kenë plane të punës, në mënyrë që pas një kohe të shohim se sa kemi arritur ti realizojmë këto plane, siç është rasti i sotëm me raportin e Kryetarit. Në vazhdimësi si anëtarë të Kuvendit kemi kërkuar që të gjitha drejtoritë, komitetet të kenë plane të punës, por shumica prej tyre nuk kanë as sot e tutje, madje as komiteti në të cilën unë bëj pjesë komiteti për KPF, si Komitet i obliguar, nuk ka plan të punës, bile as Kuvendi nuk ka pas plan serioz të punës, e edhe këtë që e ka nuk i përmbahet. Shembull konkret sot, sipas planit të punës së Kuvendit janë vetëm dy pika të rendit të ditës, e ato janë Raporti i punës së Kryetarit dhe raporti financiar, kurse pikat e tjera të sotme janë të pa planifikuara. Të planifikuara si Raporti gjashtëmujor i punës së Komisionit të Aksionarëve, të Kompanisë Stacioni i Autobusëve, të Eco-higjienës i cili tash hyri sepse ka qenë i paraparë me plan, pasi që po dihet se në Kompani po ballafaqohemi me probleme, greva të punëtorëve.

Raporti i Auditorit të përgjithshëm për vitin 2016 për të gjeturat e Komunës së Gjilanit ka qenë në plan, po ashtu informata për fillimin e vitit 2015-2016. Lihen pikat e planifikuara dhe futen pikat të cilat nuk kanë karakter të urgjencës, prandaj këto pika na dërgojnë deri te mos respektimi i procedurave për dorëzimin e materialeve, ku materialet dorëzohen aty për aty në seancë, e kjo është shkelje e rregullores së punës. Si rrjedhojë e këtyre gabimeve dhe lëshimeve, të gjitha materialet e shqyrtuara në Komitete dhe Kuvend janë miratuar pa rekomandime, e kjo në një formë komitetet dhe Kuvendin e zhvesh nga kompetencat e tyre, duke bërë që debatet të mos kenë konkludim të qartë. Ne si anëtarë të LVV-së, kemi dhënë në formë të shkruar 56 rekomandime, për tejkalim të këtyre mangësive në Komitete dhe Kuvend, Kryetarit të komunës, drejtorëve të Drejtorive, por si rëndom rekomandimet tona u mbivotua nga pozita dhe kjo listë e rekomandimeve nuk u shqyrtua. Ky veprim ka ndodhur për shkak të kundërshtimit të Kryesueses së Kuvendit e cila që nga fillimi i mandatit të saj, ka shpërfillur propozimet e opozitës, pa i shqyrtuar dhe pa i debatuar në kuvend.

Pajtohem me parafolësit që në këtë raport të kryetarit të Komunës është dashur të ndahet në dy pjesë, në pjesën e të ardhmes dhe të gjendjes ekzistuese.

Ndonëse në fillim përmende sfidat dhe barrierat, nuk e qartësoni cilat janë ato. Më tepër jeni fokusuar me atë që është realizuar dhe po realizohet me organizatat dhe donacionet e ndryshme Ndërkombëtare, të cilat tashmë janë të njohura edhe për opinionin, por që janë me karakter të përkohshëm. Prandaj projektet konkrete si Shkolla Bajram Curri në fshatin Shurdhan, do të duhej të ishin më shumë. Për mendimin tonë, përqendrimi më i madh është dashur të bëhet te projektet kapitale, si projekte të rëndësisë së veçantë.

Është inkurajues fakti i ndërtimit të 30 shtëpive për familjet skamnore, pagesa e qirave për familjet sociale, projektet e realizuara përmes donacioneve, por ne si anëtarë të Kuvendit kemi kërkuar që të përgatitet një raport i veçante për aktivitetin e këtij fondi, e për këtë kërkesë është heshtur.

Lidhur me këtë fond, neve na mungojnë të dhënat se në bazë të cilit akt juridik zhvillon veprimtarinë e vet ky fond. Më konkretisht a ka statut dhe kush e udhëheqë këtë fond ? Në bazë të cilave kritere dhe standarde bëhet përzgjedhja e përfituesve, a shpallet konkurs, si bëhet ekzekutimi i punimeve, mbikëqyrja? Kush e bën auditimin e mjeteve të fondit, pas përfundimit të objektit a bëhet pranimi publik dhe shtëpia a bëhet pronë e përfituesit dhe a evidentohet si e tillë në Kadastër. Prandaj ne mendojmë se mungon një transparencë lidhur me këto çështje.

Në kuadër të këtij raporti, te drejtoria e Shëndetësisë, janë edhe dy raporte të tjera, raporti i punës së QKMF-së dhe raporti i QPS-së. Ne mendojmë se këto dy raporte nuk duhet të jenë pjesë përbërëse e raportit të punës së Kryetarit të Komunës, sepse këto dy institucione Komunale, kanë cilësinë e personit juridik dhe duke pas rëndësinë e tyre për qytetarët e komunës, ne me kërkesë të veçante ju kemi drejtuar KPF-së, që këto dy raporte të shqyrtohen si pikë e veçante e një seance të Kuvendit.

Te pjesa e raportit të DSHPIB, trajtohet aktiviteti i kësaj drejtorie, ku infrastruktura dhe banimi nuk trajtohen fare, po ashtu çështja e trafikut urban e cila është përmendur që nga fillimi i kësaj qeverisje, as ajo nuk trajtohet fare. Prandaj ne kërkojmë që kjo çështje të trajtohet sa më shpejtë në ndonjë seancë të KK, kurse në pjesën e projektit rregullimi dhe hapja e rrugëve të rendit të tretë, pastrimi i lumenjve, largimi i deponive, janë paraqitur disa lokacione ku është zhvilluar ky aktivitet, por fare nuk janë paraqitur parametrat e nevojshëm që ne si anëtarë të Kuvendit t’i vlerësojmë. Në pjesën e këtij raporti ku flitet se janë duke u realizuar disa projekte me zyrën e Prokurimit, janë paraqitur tri projekte që janë në realizim e sipër, për të cilat përveç përmendjes së lokacionit dhe emërtimit të projektit parametra tjerë nuk janë dhënë.

 I nderuar Kryetar, me rastin e marrjes së detyrës së Kryetarit të Komunës, keni premtuar se problemi madhor i kësaj Komune, projekti i Limit Mirusha, do të përfundoj, por siç po e shohim, asgjë nuk është punuar dhe do të mbetet sfidë kryesore edhe për Kryetarin e ardhshëm të komunës. Për këtë arsye drejtoria e DSHMS-së dhe DUPMM kanë përgjegjësi të veçantë në hetimin e ndonjë epidemie, për shkak të ndotjes dhe ujërave të zeza të cilat rrjedhin në shtratin e këtij Lumi dhe i rrezikon banorët që jetojnë aty por edhe gjithë qytetarët e tjerë.

Në pjesën e këtij raporti ku flitet për DGJKP-ën, shihet se aktivitetet e kësaj drejtorie paraqiten në një faqe e gjysmë, ku janë edhe shifrat e kërkesave të ndryshme dhe zgjidhjet e tyre, por përkundër kërkesës sonë, nuk raportohet fare për uzurpimet e pronave publike, sa prej të cilave drejtoria tashmë i ka gjetur, por nuk raporton se a janë zgjidhur apo a janë shtuar të tjera. Kjo pyetje është shtrua disa herë edhe nga ana e jonë edhe në drejtori edhe në kuvend por nuk kemi marrë përgjigje.

Çështja tjetër e cila fare nuk trajtohet e që ka të bëjë me të drejtat e njeriut, është shpronësimi i sipërfaqes së tokës në buzë të Lumit Mirusha, por që nuk është bërë kompensimi material. E një natyre më drastike, është rasti i 82 pronarëve të tokave të shpronësuara për rrugën qarkore që nga viti 1998 me sipërfaqe të përafërt pre 13 hektar që po ashtu nuk është kompensuar dhe nuk trajtohet fare çështja e tyre, e një pjesë e madhe e këtyre pronarëve kërkojnë zgjidhje përmes Gjykatës. Ky është një rast i veçante i shkeljes së të drejtave elementare të njeriut në RKS, sepse prona është e shenjët.

Vërejtjet e tona të shumta, do t’i përgatitim në formë të rekomandimeve si për Drejtoritë dhe Njësitë, e ju po të doni injoroni si gjithherë, pa e arsyetuar objektivitetin tyre, me të vetmen arsye se ato vinë nga opozita.

**Riad Rashiti:** e kam lexuar Raportin e punës së Kryetarit të Komunës dhe mendoj se ikja dhe fshehja nga realiteti që e kemi sot në qeverisjen Komunale është paaftësia e tyre që po drejtojnë pozicione udhëheqëse në shumë sektorë, e që përgjegjësi kryesor është Kryetari i Komunës që i lejon problemet dhe nuk i zgjidh.

U përmendën që gjatë kësaj periudhe ka pas sfida dhe pengesa, mirëpo asgjë nuk u tha konkrete, e këto do të duhej të adresoheshin edhe në raport, sepse punët e mira i vlerësojmë, e ju si pushtet t’i paraqitni në raport edhe problemet konkrete dhe t’i pranoni realitetin jo të mirë që po ju ekziston. Ne si opozitë mund të flasim vetëm zi, kurse ju si pushtet vetëm bardh, por ne i besojmë raporteve të pavarura që i pasqyrojnë punët që po bëhen në Republikën e Kosovës, e në këtë rast të Komunës së Gjilanit. Raporti i UNDP-së flet se 75% e qytetarëve shpreh pakënaqësi për punën e Kryetarit të Komunës dhe KK-së.

Në këtë raport nuk është përmendur asnjë parregullsi dhe shkelje ligjore. Raporti i Auditorit ka të gjetura të cilat janë paraqitur, do të duhej të ishin shqetësuese për ju si Kryetar i Komunës, e ju do të duhej të merrni masa ndaj secilit zyrtarë dhe vartës tuaj. Ne i dëgjuam edhe punët e mira që i keni bërë, synimet dhe planet e juaja, por ne në fillim kemi thënë që ju si Kryetar asnjëherë nuk e keni paraqitur një plan zhvillimor të cilin e keni për synim ta realizoni për këto 4 vite. Këtë gjë e ka thënë edhe raporti i Auditorit të përgjithshëm e ku thotë se komunës së Gjilanit i mungon plani zhvillimor, duke rrezikuar prioritetet e çështjeve kyçe të cilat kanë të bëjnë me orientimin dhe zhvillimin e Komunës, e duke ju sugjeruar juve si Kryetar i Komunës që ta miratoni një plan të tillë strategjik. U përmenden ulja e shpenzimeve dhe ne pajtohemi që në disa fusha ka pas ulje të shpenzimeve, por në disa fusha të tjera ka pas ngritje e kjo më së miri e dëshmon me raportin financiar. Edhe te shpenzimet ka parregullsi dhe nuk ka monitorim për mënyrën e shpenzimeve dhe raporti i auditorit ka konstatuar se në zyrën e prokurimit, shumë kontrata janë dhënë me kuotim të çmimit, janë dhënë 3 kontrata për një projekt,e kjo dëshmon se po keqpërdoret paraja publike në Gjilan. Po përmenden punët e pakryera të cilat janë paguar, siç është rasti në fshatin Malishevë, ku e ka theksuar mbikëqyrës, se ka pranuar pozicionet të cilat nuk ishin përfunduar dhe janë paguar në tërësi.

Te cilësia e rrugëve po e përmendi një konstatim të Auditorit ku thotë se nuk ka pas sigurim të ekzekutimit për projektin e kontratës për asfaltimin e rrugës në fshatin Zhegër.

Përmenden shpenzimet e udhëtimit të pa arsyetuara, ku ne kemi thënë shumë herë se Kryetari i Komunës po shpenzon shumë para për udhëtime jashtë vendit, të cilat asnjëherë nuk kanë sjellë rezultate të mira. Përmendet vizita e zyrtarëve komunal me 19 dhe 20 maj 2015 në Zvicër dhe nuk ka asnjë dëshmi që ai person ka qëndruar në hotele dhe ju kanë paguar shpenzimet në vlerë prej 220 €.

 Kritika e juaj si Kryetar në vazhdimësi ka qenë për punëtorët në kontratë mbi vepër, kurse theksohet se janë 120 të punësuar me kontratë në shërbime të veçanta, e ky është numër jashtëzakonisht i madh sepse e bënë edhe më të varfër buxhetin e Komunës. Thuhet se është subvencionuar zyrtari komunal në vlerë pre 2500 € pa arsyeshmëri të mjaftueshme për qëndrimet e tij në SHBA me qëllim të aranzhimit të takimeve, rasti tjetër është subvencionimi 4.000€ që janë dhënë pa vendim të KK-së, prandaj është mirë që t’i merrni parasysh këto parregullsi dhe së paku ju si Kryetar i Komunës mos të bëni këso veprimesh sepse ju i bëni atëherë vartësit e tu do bëjnë edhe më zi.

Probleme të shumta ka edhe në Administratën Komunale, konkretisht te zyrtarët e tatimit në pronë, ku është konstatuar se ka rritje të inkasimit të tatimit në pronë, prapë se prapë mungon masa konkrete për mbledhjen e borxheve. Në bazë të mostrave që janë marrë nga Auditori, thuhet se tatim paguesit kanë marrë vërtetimet nga zyrtarët Komunal pa i kryer obligimet e tyre ndaj buxhetit Komunal, e kjo do të thotë se zyrtarët Komunal e kanë keqpërdorur pozitën e tyre duke liruar individ apo biznese pa i pajisur me vërtetime, e kjo është bërë për arsye sepse kanë përfitime të ndryshme.

I përmendët projektet të cilat do t’i realizoni, duke potencuar edhe trotuarin në fshatin Zhegër, që për ne është e pranueshme, por mos harroni se qyteti i Gjilanit duhet të trajtohet në mënyrë të barabartë,e unë mendoj që fokusi nuk duhet të jetë vetëm në dy ose tri vendbanime por të jetë i njëjtë në përgjithësi.

Projekt shumë i rëndësishëm dhe që do të duhej të merrej parasysh, është trotuari i rrugës për në fshatin Bresalc, sepse ajo rrugë është shumë e rrezikshme për nxënësit që frekuentojnë në shkollë. Po ashtu trotuari për rrugën e Malishevës apo në Kufcë e cila ka rrezikshmëri të njëjtë, edhe në fshatin Livoq.

Është mirë që rekomandimet tona të merren parasysh, por nuk duhet të jenë vetëm fjalë para mediave, kurse të ndodh e kundërta, sepse ne ju kemi rekomanduar të ndërmerrni masa për ndërtimet pa leje e një gjë e tillë nuk është përfillur. Për sjelljen e drejtorit të DKA-së ndaj znj.Leonora Bunjaku, ky drejtor nuk e ka merituar pozitën të cilën e ka, sepse ka kaluar moshën të cilën e ka dhe nuk është i aftë të menaxhoj punën duke mos i kontrolluar as sjelljet e veta, prandaj ne ju kemi rekomanduar që të ndërmerrni masa po ashtu edhe sot ju rekomandojmë të njëjtën gjë, ndaj të gjithëve që bëjnë sjellje të pahijshme. Kam një pyetje dhe kërkoj një përgjigje, te financimi i projektit të lumit Mirusha thoni se do ta financon Qeveria Austriake ku u përmendën se janë 13 milion € investime, e ne si anëtarë të KK-së, nuk e kemi asnjë informacion bazik që ta dimë a është donacion, kredi e butë, participim dhe në çfarë kushtesh Komuna e Gjilanit ka aranzhuar këtë projekt me Qeverinë e Austrisë, për sa vite do të kthehet ajo kredi, kush është garantuese e kësaj kredie ? Prandaj dua të na ofroni këtë marrëveshje.

**Lutfi Haziri**: programi i Komunës së Gjilanit me Qeverinë e Austrisë përfshin angazhimin e Ministrit të Financave për kredinë e butë që Qeveria e Kosovës e ka realizuar me Qeverinë e Austrisë. Ne jemi nën kreditor, sepse kreditor i drejtpërdrejtë është Qeveria e Kosovës. Ky program është i ratifikuar në formë të ligjit dhe i dekretuar nga Presidentja. Ne konkurrencë prej 17 Komunave, Komuna e Gjilanit ka konkurruar me programin, kurse ju e keni ndryshuar edhe emërtimin duke e quajtur programi i Lumit Stanishorka dhe rehabilitimi i Lumit Mirusha. Është pasqyruar edhe në kornizën afatmesme buxhetore, sepse kushtet që do t’i negocion përfundimisht Ministri i financave të Kosovës me atë të Austrisë, përfshinë një periudhë kohore prej 6 vjetëve, me afat kthimi 20 vjeçar dhe me përqindje prej 0.01%.Në fazën e parë janë paraparë 7.3 milion € në implementim të plotë sepse problemi më i madh është i ujërave të zeza dhe integrimi i rrjetit në fshatra ku përfshinë të gjitha fshatrat e Komunës së Gjilanit, përjashtim fshatin Përlepnicë dhe Dobërqan sepse janë pika më ulëta se qyteti.

Nesër në ora 10:00, ne do ta bëjmë paraqitjen e planit detal për të gjithë ata që janë të interesuar. Ju e dini që çështja e autobusëve në Prishtinë ka bërë zhurmë, e ne jemi në programin e njëjtë por kemi punuar në mënyrë të organizuar. Ky investim e zgjedh problemin e ujërave të zeza dhe atyre atmosferike dhe rregullon Lumin Stanishorka dhe Mirusha, por nëse impianti nuk ndërtohet, prapë telashet do të jenë të njëjta. Projektin e fillojmë në lagjen e Pordinit dhe me Lumin Stanishorka. Problemi i Stanishorkes për banorët që jetojnë aty është më i madh se i Mirushës, gypat e kanaleve janë vendosur në Mirushë.

Ne kemi vendosur një lloj barazie në investime në mes të fshatrave dhe qyteteve, Bresalci është rast tipik që po përmbyllen investimet dhe nuk kemi paraparë trotuar sepse ka nënkalime të cilat janë ndërtuar në veçanti për nxënësit dhe njerëzit e tjerë. Në Gllamën e Bresalcit dhe Poneshit, bëhet hyrja më e madhe e Autostradës në të ardhmen, sepse ndërtimi dhe zgjerimi i rrugës prej kanalit të rrugës së Prishtinës, përfundon te Gllama.

Vitin e ardhshëm një përparësi do ta ketë qyteti, sepse do të filloj rindërtimi i rrugëve dhe largimin e shtresës së plotë të asfaltit, rregullimin e trotuareve, sepse laramania e tyre përgjatë 17 viteve ja ka humbur funksionalitetin e sajë.

Do të kem kënaqësinë të i diskutoj rekomandimet e Auditorit, në një seancë të veçantë. Është përmendur çështja e parkingjeve dhe Auditori ka rekomanduar të rishpallet ankandi, ku DSHPIB nga sot mund të fillojnë përgatitjet për rishpallje te ankandit, sepse ne i kemi shterur të gjitha mundësitë ligjore, prandaj nuk kemi rrugë tjetër dhe duhet ta rishpallim. Lidhur me raportet të cilat kanë qenë të parapara sot sipas planit të punës, mendoj se Kryesuesja do ta caktoj një seancë të kuvendit brenda afatit ligjorë dhe do të shqyrtohen këto çështje.

**Valentina Bunjaku-Rexhepi**: ne e kemi planin e punës së Kuvendit, prandaj ne nuk kemi mundur t’i planifikojmë bashkëpunimet me këto Komuna, por rregullorja e Kuvendin e lejon që në rend të ditës të hyjnë pika nga ekzekutivi, por parimisht Kuvendi i Komunës e ka planin e punës i cili është punuar nga komisioni dhe është votuar bashkërisht nga të gjithë ne.

**Bujar Nevzadi:** raportin e punës së Kryetarit e kam lexuar edhe sot e dëgjova kryetarin duke raportuar. Shihet se ky raport është pak më i mirë sepse e ka hartuar teknikisht Fatoni, por megjithatë, raport gjashtëmujor pa asnjë të metë e vërejtje nuk është e mundur të ketë. Më shtynë të marr fjalën edhe kërcënimet e drejtorëve të cilët po ndërhynë në fjalimet e tona. Gjilani nuk i ka pas këto gjëra asnjëherë, prandaj po i tregoj Kryetarit sepse jam i bindur që nuk e din, se ne kemi kërcënime nga drejtorët e juaj, e së fundmi drejtori i Arsimit i cili ka kërcënuar anëtaren e komitetit dhe familjarët e sajë, prandaj ju them se këto kërcënime as “mizën nuk mund ta trembin”, prandaj nuk ka nevojë të ndodhin në Gjilan këto gjëra.

Unë kam thënë se nuk kam asgjë individuale dhe private me askënd, unë e dua Gjilanin siç e doni edhe ju, prandaj dua që Gjilani të jetë i ndërtuar siç është më së miri. Është e vërtetë që cilësia e rregullimit të rrugëve është e dobët, këtë gjë po e pranoni edhe ju. Rrjeti i kanalizimit që po ndërtohet në fshatin Përlepnicë, është mbetur për faqe të zezë, e ju kryetar jeni dhëndër i Përlepnicës dhe Kryetar i Komunës, prandaj duhet të bartni përgjegjësi për ta zgjidhë këtë problem. E kam kërkuar listën e të punësuarve gjatë këtyre dy viteve e gjysmë në Komunë, dua ta di sa familjarë i keni punësuar udhëheqja Komunale, ta dinë të LDK-së, sepse ata po ankohen se ka familje me 3 të punësuar e disa me asnjë. Problemi tjetër është mos mbajtja e mësimit të lëndës së historisë në fshatin Zhegër, kjo është dashur të futet në raport. Ju Kryetar, disa herë keni thënë se po e riformoj qeverisjen dhe një gjë të tillë nuk e keni bërë. Këto gjëra po ma forcon bindjen se ne nuk kemi zotë shtëpie. Besoj që Kryetari Haziri, do të ndryshoj për këta muaj që i kanë mbetur dhe do të jetë Kryetari i fundit që merr këso vendime duke mos punuar si duhet.

**Nevzat Isufi**: ne para vetës e kam planin e punës së Kuvendit dhe natyrisht që ne kemi mundur të fusim pika shtesë të rendit të ditës, por jo t’i heqim ato të cilat janë paraparë në Plan, sepse ato janë çështje me rëndësi për kohën kur po mbahet seanca.

**Lutfi Haziri**: po marr fjalën për korrektësinë ndaj z.Bujar Nevzadit, kur po përmendi punën e operatorëve dhe punën e kualitetit, nuk duhet të merren të gjithë dhe të vendosen në gjeneralitet por ka të tillë, të cilët në kuadër të konkurrencës po arrin të dalin përfitues, po marrin kontrata e pastaj po kemi vështirësi në realizim. Ka operator të cilët e kryejnë punën para afatit dhe nuk ka asnjë vërejtje të vogël. Gjilani është Komuna e parë e përzgjedhur për prokurim elektronik, të gjithë zyrtarët e prokurimit do të shkojnë në certifikim, edhe ata të cilët kanë qenë me vite zyrtarë të prokurimit, duhet t’i nënshtrohen certifikimit nga fillimi. Nga 22 janari i këtij viti ka rënë kuotimi dhe disa telashe të mëparshme, sepse ligji vendos tani në kushte të barabarta. Te unë nuk ka ankesa nga zyrtarët dhe për herë të parë po e dëgjoj se z. Ilmiu ka pas presion të e kryej punën e vetë, e nëse kjo është e vërtet unë e lus z.Ilmiun të vije dhe të deklarohet.

Jam i lumtur që tani do filloj ndërtimi i rrugëve të mëdha dhe operatorin do ta zgjedh Banka Evropiane dhe Qeveria e Kosovës. Kërkoj falje nëse ka ndodhur ndonjë kërcënim apo keqkuptim, sepse secili ka bindjet e veta dhe në anën tjetër ne kemi drejtor komunal me autoritet të cilët mundohen të punojnë me nderë.

**Arijeta Rexhepi**: lidhur me raportin e punës së Kryetarit, do të ndalem te DGJKP-ja, sepse janë numëruar aktivitetet e kësaj drejtorie duke mos i ndarë ato në sektorë adekuat, por ne nuk kemi planin e punës për vitin 2016 nga kjo Drejtori. Mos sjellja e planit të punës nga kjo Drejtori, tregon jo seriozitetin e sajë në punët që i takojnë. Kemi raportin janar-qershor 2016 nga kjo Drejtori, kurse nëse e krahasojmë me planin e punës së që është paraparë për vitin 2015 i bie që ende nuk i kemi të kryera punët të cilët i kemi paraparë për vitin 2015. Tani në raport thuhet se është bërë parcelimi i shpronësimit për nevojat e Lumit Mirusha, kurse në vitin 2015 është paraparë që kjo Drejtori të kryej vendimet përfundimtare lidhur me Lumin Mirusha. Po ashtu kemi çështjen e lagjes Dardania, e cila është paraparë vitin e kaluar të bëhet rregullimi i çështjeve pronësore juridike, e sipas raportit gjatë mujor 2016, tani në muajin qershor të këtij viti ka filluar t’i jap rezultatet konkrete. Një plan i punës së vitit 2015, po ju dashka edhe viti 2016 për të përmbushur objektivat e parapara për një vit. Në raport nuk ceket fare pronat e uzurpuara, nuk kemi regjistrin përfundimtar të Komunës ku i takon kësaj Drejtorie. Edhe në vitin 2014 dhe 2015 kemi pas vërejtje nga raporti i Auditimit për mos posedim të regjistrit të plotë të pasurisë së Komunës, bile edhe në faqen zyrtare të Komunës e kemi linkun për pronat e Komunës por aty nuk e kemi asnjë të dhënë që tregon mos punën e kësaj Drejtorie. Kemi raportin e punës së Kryetarit, te Njësia e Kuvendit, ku përveç tjerave shkruhet se është bërë shpërndarja me kohë e materialeve, edhe pse fjala ekspedim mu duk e pa kuptimtë, kjo nuk është e vërtet sepse nuk bëhen ftesat e mbledhjeve në kohën e paraparë me Rregullore. Për shembull në Komitetin e Gjeodezisë, Kadastrit dhe Pronës, në mbledhjen e parë të këtij viti, materiali shtesë për mbledhje vjen dy ditë para mbledhjes, në mbledhjen e dytë ftohemi përpara vetëm dy dit pune pa asnjë material, ku për këtë arsye e kam lëshuar edhe mbledhjen, mbledhja e tretë ftohet një ditë përpara, kurse mbledhjet tjera janë ftuar katër ditë pune përpara mbledhjes. Ne kemi pas ftesa edhe për mbledhje të jashtëzakonshme, por në raport nuk cekët fare, ku njëra prej tyre është mbajtur, kurse tjetra është anuluar aty për aty sa ne ishim të pranishëm në sallën e mbledhjes së Komiteteve. Kjo dëshmon se në këtë gjashtëmujor asnjë mbledhje nuk është thirrur në bazë të rregullores së Kuvendit.

**Fehmi Sylejmani**: ky raport është i thurur më shumë në vetën dëshirore, se sa raport në realitet. Ajo që më bie në sy është se e potencon në prioritet Arsimin, mirëpo deri më tani nga Kryetari nuk kemi të dhëna konkrete se çfarë ka ofruar për Arsimin. Ka premtuar ndërtimin e çerdheve, e mandati i tretë po kalon, kurse ne nuk kemi çerdhe por vetëm fillim të çerdheve. Ka premtuar salla të edukatës fizike, kurse unë po them me fakte se nga 8 shkolla nëntëvjeçare vetëm 3 kanë salla të edukatës fizike dhe nëse ju mendoni se keni bërë diçka gaboheni. Asnjë Shkollë nuk e keni të pajisur me kabinete të plota shkollore, madje as me teknologji informative, nuk ka program tërë ditor, nuk është investuar me kamera përpos Selami Hallaqit e cila është bërë me vet kontributin e prindërve. Po përmendët GIZZ-i dhe certifikimi i 400 mësimdhënësve, nuk është sukses i DKA-së, sepse ky është një projekt i cili ka qenë në 6 Komuna të Kosovës, e në njërin prej tyre u përfshirë edhe Komuna e Gjilanit, andaj mos e kapitalizoni si sukses të juaj këtë projekt të GIZZ-it.

Kemi akoma punëtorë me kontrata mbi vepër. Suksesi i nxënësve u përmend e ky është sukses individual. Në garat botërore të Matematikës, vendin e tretë e ka nxënë nxënësja Doruntina Sylejmani, andaj më thoni ju, kur Kryetari apo drejtori i DKA i ka pritur këtë nxënëse pas këtij triumfi aq të madh. E kemi edhe Genta Latifi, e cila ka qenë kampione e garave mbarë kombëtare të Matematikës dhe ka kërkuar nga Komuna që t’i ndihmoj për një Shkollim në kolegjin më prestigjioz në Gjermani, e Komuna fare nuk i ka ndihmuar.

Është degraduar Drejtoria e Inspeksionit dhe ajo e Sportit dhe kjo po vërehet nga të gjithë. Kemi vërejtje te inspektorët të cilët nuk i japin llogari askujt dhe askush nuk i merr përgjegjësitë. Po ashtu kemi vërejtje në përzgjedhjen e sportistëve, sepse përzgjedhja çdo vend bëhet në fund të vitit kalendarik e jo në gjysmë sezon. Në përbërjen e këtij Komisioni, kanë futur pensionistë, që nuk e shikojnë fare ndonjë ndeshje eventuale, e kjo dëshmon se janë injoruar vlerat e sportistëve, e ky Komision ka bërë përzgjedhjen e sportisteve në baza partiake.

**Valentina Bunjaku-Rexhepi:** besoj që rreth raportit të punës së Kryetarit të Komunës u shterën të gjitha diskutimet, ku secili nga ju patët mundësi t’i shprehni mendimet e juaja, andaj mendoj që ky raport duhet ta vë në votim.

 **Me 17 vota “për”, e të tjerat abstenime, miratohet Raporti i punës i Kryetarit të Komunës për periudhën Janar-Qershor 2016**

 **2.2 Raporti financiar për periudhën Janar-Qershor 2016**

**Zijadin Maliqi:** ky raport është përgatitur në bazë të formave standarde i cili përfshinë të gjitha të hyrat e financimit dhe të gjitha shpenzimet si në mënyrë analitike ashtu edhe në mënyrë sintetike. Ky raport është i saktë dhe i bazuar në dokumentin e thesarit pranë Ministrisë së Financave.

Të hyrat vetanake për këtë gjashtë mujor kapin shumën prej 2,014,273.79 €, mungojnë gjobat nga Gjykatat të cilat arrijnë me vonesë. Krahasuar me të hyrat e vitit të kaluar, realizimi i të hyrave vetanake është 50.36%, kurse krahasuar me gjashtë mujorin e njëjtë të vitit të kaluar kemi 33.67% rritje. Kemi qëndrim të mirë te të hyrat e posaçërisht te lejet e ndërtimit ku kemi realizim prej 64.64% të buxhetit të planifikuar, apo në krahasim me gjashtë mujorin e njëjtë të vitit të kaluar është 93.70% më i lartë. Te tatimi në pronë kemi realizim prej 53.34% të buxhetit të planifikuar. Ju bëj ftesë të gjithë tatim paguesve të Komunës tonë që ta shfrytëzojnë edhe këtë muaj për t’i kryer obligimet e veta deri me 2 shtator 2016.

Shpenzimet për këtë gjashtë mujor janë 46.94% e buxhetit. Në kategoritë ekonomike kemi këtë gjendje, te pagat kemi shpenzim 51%, te mallrat dhe shërbimet 44.45%, Komunalit 49.81%, subvencionet 42.56%,investimet kapitale 34.74%.

Të gjitha shpenzimet janë paraqitur në pasqyrat financiare në mënyrë analitike, dhe shihet se aty ku ka pas mundësi janë bërë kursime të nevojshme. Jam i gatshëm për pyetjet e juaja.

**Avdyl Aliu**: raportin e kemi lexuar me kujdes, i cili shihet se është përgatitur mirë, prandaj qëndrimi jonë si grup i këshilltarëve të LDK-së është në raport të drejtë dhe në harmoni me vlerësimin e Raportit të punës së Kryetarit, ne e vlerësojmë dhe e votojmë raportin në fjalë.

**Me 16 vota”për”, e të tjerat abstenime miratohet Raporti financiar për periudhën Janar-Qershor 2016**

**2.3. Miratimi i Marrëveshjes së bashkëpunimit në mes Komunës së Gjilanit dhe Komunës së Lipjanit**

**2.4. Miratimi i Iniciativës, Nismës dhe Vendimit për autorizimin e Kryetarit të Komunës për bashkëpunim ndër-komunal me Komunën e Novobërdes në fushën e infrastrukturës rrugore, ndriçim publik, kanalizim, ujësjellës etj. me interes të përbashkët**

 **2.5. Miratimi i Iniciativës, Nismës dhe Vendimit për autorizimin e Kryetarit të**

 **Komunës për bashkëpunim komunal ndërkombëtarë me Komunën Samsun-**

 **Turqi në fushën me karakter administrativ dhe teknik.**

**Lutfi Haziri:** fjala është për tri bashkëpunime mes Komunës së Gjilanit me atë të Artanës,Lipjanit dhe Komunën Samsun-Turqi. Bashkëpunimi me Komunën e Artanës ka të bëj me rregullimin e rrjetit të ujësjellësit prej Livadheve të Koretishtës në drejtim të Pasjakut, ku përfshihet edhe një aks i lagjes së Dëshmorëve dhe Burgut të regjional të Gjilanit. Po ashtu ndërtimi i rrugës kryesore që e lidhë infrastrukturën urbane për shkaqe të sigurisë dhe shkaqe të transportit me Burgun e qarkut në Gjilan.

Me komunën e Lipjanit, kemi marrëveshje për ndërtimin e rrugës prej pllakës së Dëshmorëve të UQK-së në drejtim të Vërbicës së Zhegocit, e cila lidhet me Komunën e Lipjanit. Me këtë propozim të përbashkët ne synojmë të hyjmë në buxhet për ndërtimin e rrugës për banorët e asaj ane dhe në të njëjtën kohë punojmë edhe për shpronësimin e trases të kësaj zone.

Propozimi i tretë ka të bëjë me iniciativën e bashkëpatriotëve tanë, të cilët janë shpërngulur në qytetin Samsunit, i cili në Anadollinë e lartë ka pranuar një numër i madh i shqiptarëve edhe para luftës së II botërore edhe pas sajë.

Para disa dite kryetari i këtij qyteti ka qenë në vizitë para disa muajve te ne, dhe kanë miratuar partneritetin e propozuar nga Komuniteti Shqiptaro-Turk, kurse sot pres që ju ta mbështetni dhe ta finalizojmë këtë bashkëpunim, siç e kanë quajtur edhe ata bashkëpunim Administrativo-teknik në mes dy qyteteve. Ne jemi në fazën e riaktivizimit të partneritetin me IBRIN e Belgjikës, ku Kryetari i ri , i zgjedhur atje, ka shprehur vullnet që të vazhdohet edhe në fushën kulturore dhe arsimore.

Shembulli më i mirë i partneritetit mbetet Komuna e Jalldërëmit, e cila po vazhdon t’i trajnoj nxënësit në shkolla profesionale dhe grupet e tjera.

**Me 26 vota”për”, të tjerat abstenime, miratohen pikat 2.3, 2.4 dhe 2.5 e rendit të ditës.**

* 1. **Propozimi i Komitetit për Kulturë, Rini dhe Sport, që Teatri i qytetit të Gjilanit të ndihmohet me 70.000 €**

**Lutfi Haziri**: ne në planin buxhetor për Teatrin e qytetit, sipas vlerësimeve dhe projekt propozimeve, ka ardhur nga menaxhmenti i Teatrit, për një vit buxhetor të funksionoj Teatri me parametra të një qyteti dhe për t’u quajtur Teatri profesionist, kanë nevojë për 200.000 € buxhet vjetor. Jemi në fund të muajit Korrik dhe për këtë pjesë të mbetur të vitit, propozimi i Komitetit për Kulturë, Rini dhe Sport, është që në këtë fazë Komuna e Gjilanit t’i ndanë 70.000€ subvencione për funksionimin e Teatrit të qytetit. Ne po punojmë që ta bëjmë një nën kod buxhetor dhe t’i ndajmë mjetet për teatër të ndahen në fillim të vitit, në mënyrë që Teatri të funksionoj.

Ne kemi marrë disa veprime tjera, që kanë të bëjnë me organogramin, strukturën, ansamblin e Aktorëve, por edhe më tutje Ministria e Buxhetit kërkon të plotësohen të gjitha kushtet ligjore që të pranohet e drejta që Teatri të ketë nën kod buxhetor.

Unë ju inkurajoj ta votoni këtë propozim, që gradualisht ta largojmë nga agjenda çështjen e Teatrit për shkak të funksionimit financiar.

**Miratohet propozimi i Komitetit për Kulturë, Rini dhe Sport për subvencionimin e Teatrit në vlerë prej 70.000€, në mënyrë unanime nga të gjithë anëtarët e Kuvendit që ishin prezent.**

**Propozimi i z.Sylejmani që të diskutohet për Kampusin e Shkollave të Mesme**

**Lutfi Haziri**: DZHE-ja si bartëse e këtij programi, e përfituese që është DKA-ja, ku drejtori i Arsimit është i involvuar në këtë rast, e ky projektit ka të bëj me PPP, ku është zgjedhur operatori dhe ka filluar dinamika e punimeve. Paralelisht me organizimin sipas projektit të kampusit, është dashur të hapim rrugët për banorët që jetojnë në atë pjesë.

Është diskutuar më herët lidhur me Shkollat e mesme të Gjilanit, për mënyrën se si është organizuar oborri dhe hapësira e Shkollave dhe kemi ardhur në përfundim që ky projekt i plotëson kushtet që nxënësit, arsimtarët dhe personeli teknik të kenë një ambient tjetër nga ai ekzistues.

Deri më tani, operatori është duke punuar sipas projektit, është në fillim të punës, largimin e rrethojave, vendosjen e stazave, gërmimet, por ka disa probleme me KEDS-in dhe infrastrukturën nën tokësore sepse nuk kemi shënime se si ka qenë e rregulluar rrjeti i kanalizimeve dhe ujësjellësit në shkolla.

Pjesë e kësaj janë edhe shërbimet, e që këtu u përmendën restorantet, por restorantet janë ato që eliminojnë nxënësit të dalin jashtë kampusit, në mënyrë që mos t’i nënshtrohen kafiterive dhe pijeve alkoolike. Kemi pas një debat se a duhet të mbyllen kafiteritë të cilat shpien nxënësit deri te alkooli, degjenerimi dhe probleme të tjera të varshmërive, praktikisht ne dëshirojmë ta izolojmë një zonë ku është rreptësishtë i ndaluar alkooli, duhani dhe veprimtarit që nuk kanë të bëjnë me ambientin e mirë.

Vështirësinë më të madhe të cilën për momentin po na e paraqet, është Universiteti “Kadri Zeka”. Po mundohemi që në këtë fazë, assesi të mos e rrezikojmë Universitetin, i cili për Gjilanasit është Shkollë e vjetër ku është themeluar Shkolla pedagogjike në vitin 1977, i cili ka qenë institucioni i mësuesve më i mirë për kohën e saj. Ne kemi plan që Universitetin “Kadri Zeka” të e zhvendosin në vendin ku tani gjendet Kazerma. Ne kemi dy çështje që Kuvendi Komunal duhet t’i zgjedhë. Me Rektorin Kosumi dhe ministrin Bajrami, jemi dakorduar që komplet dosja e Universitetit të shkon në Qeveri, në mënyrë që në këtë tokë të kazermës të fillohet çështja e pronësisë. Ju e dini se me ligj, tokat e Kazermave, Doganave i takon Qeverisë së Shtetit. Ne jemi duke u munduar të bëjmë një zgjidhje racionale të bartjes së Universitetit, në një lokacion ku fillimisht mund të jetë i përkohshëm. Alternativa jonë për Kazermën është Zhegoci, jo vetëm për respekt të asaj zone e cila ka përballuar edhe luftën por i plotëson të gjitha kushtet ushtarake sipas ekspertëve që atje të ndërtohet një kazermë. Në anën lindore nuk mund të ndërtohet kazermë Ushtarake për shkak të parametrave të NATO-s, që ushtria mos të jetë afër kufirit.

Projekti i kampusit të shkollave të mesme besoj që vitin e ardhshëm do të jetë i përfunduar. Ky projekt është i lidhur me zhvillimin e Stadiumit, ku investimi është jashtëzakonisht i madh, ku janë tribunat për 10.000 shikues. Edhe stadiumi është duke u menaxhuar në mënyrë alternative.

U përmendën më parë kontratat në vepër, e kjo nuk ka të bëj me mua drejtpërdrejtë, por i kam funksionalizuar në vazhdimësi të gjithë punonjësit, punëtorët teknik që punojnë në Shkolla, stadiume, palestra e objekte të mëdha që janë në shërbim por që nuk janë në lista të pagave.

**Fehmi Sylejmani**: ne jemi në dijeni që ky projekt është i mëhershëm dhe nuk ka mund të ndalet edhe nga kjo qeverisje, prandaj ju kuptoj mirë pse nuk mund të ndryshohet dhe nuk e fajësoj operatori, por ne kemi mundur të ndryshojmë projektin që të jetë më funksional, më i përshtatshëm dhe më i mirë. Unë nuk pajtohem asnjëherë që tri restorante që do të ndërtohen aty , të jenë për shërbime të nxënësve sepse kjo është thjeshtë një përfitim individual që do të kujdeset për këto restorante. Ne duhet të ndërtojmë për nxënësit një infrastrukturë e cila i joshë ata, e jo restorante për t’i larguar më shumë nga mësimi. Duhet ta pranojmë që ka një ndryshim, sepse hyrja nuk është te dera kryesore te sheshi, por hyrja është gati te Gjimnazi, e për këtë gjë kërkoj sqarim nga ju Kryetar. Kujt po i shkon për shtati kjo? Çka do të ndodhë me parkingun e marketit Viva, me objektin e pyjeve ? organizatat të cilat janë te salla e edukatës fizike te shkolla e mesme ekonomike, të hiqen apo të zhvendosen nga ai objekt sepse nuk jep imazh të mirë për nxënësit.

Për parkingjet do të ketë telashe, kurse te stadiumi duhet të shikohen mundësit dhe stadiumi të zhvendoset nga aty sepse nuk i plotëson standardet të cilat kërkohen.

Restorantet është dashur të bëhen në kuzhinën e Konviktit, meqë Konvikti është ombrella e DKA-së.

**Bujar Nevzadi**: po ndihem mirë që më në fund në Kuvendin komunal ka ardhur një projekt dhe unë po shpresoj që ka filluar dhe duhet të përfundon mbarë edhe pse si ish drejtor kam punuar gjatë me bashkëpunëtorët e mi për këtë projekt. Mesa dëgjova projekti paska ndryshuar, por megjithatë edhe pse jam kundër atij ndryshimi që e keni bërë ne si PDK-ë e mbështesim këtë projekt.

Banorët që jetojnë te Shkolla e Gjimnazit nuk kanë rrugë, po ashtu lokalet janë paraparë që të jenë vetëm për ushqime dhe nevoja të nxënësve. Ne kemi menduar që i tërë kompleksi të futet me një palë dyer dhe të kenë qasje nxënësit vetëm për atë pjesë. Sidoqoftë ne e përkrahim projektin dhe kërkojmë që të jeni transparent edhe në marrëveshje me pronarin që kjo të jetë në të mirë të nxënësve, e ne si prind mos të brengosemi për fëmijët tanë.

**Lutfi Haziri**: kontratën finale, ne mund ta ndajmë me ju që ta shihni. Ne i kemi zgjedhur disa nga problemet praktike të projektit. Unë e kam anuluar projektin në fazën e parë sepse kam dashur që ta njoh këtë projekt më shumë, pastaj kemi zhvilluar të gjitha procedurat e nevojshme dhe kemi hyrë në projekt. Na kanë dalë disa vështirësi me tokat, sepse disa pjesë është dashur t’i definojmë si toka të Komunës. Ne i kemi garantuar qasje banorëve të lagjes Dardania, sepse nuk mund të mbyllet hermetikisht zona. Qëllimi ynë është që qytetarët mos të pengohen në qasje për rrugë publike. Vështirësi tjetër është parkingu i marketit Viva, e cila është lëshuar me vendim të Komunës. Po ashtu është edhe Qendra për rehabilitimin e grave dhe fëmijëve, e cila edhe ajo duhet të largohet nga aty, sepse nuk jam i interesuar që brenda këtij kompleksi të ketë gjëra tjera përveç shkollave. Objekti i ish Agjensionit të pyjeve, ne e kemi pru vendimin që duhet të rrënohet. Ideja e projekteve të PPP, është ardhur tek ne sepse përvoja në vendet perëndimore ka dhënë rezultate të mira. Po pretendojmë që nxënësve te ja ndërrojmë uniformat dhe të identifikohen e mos të kenë qasje jashtë kampusit. Lidhur me stadiumin mendoj që është herët të flitet për të, sepse me një kohë më parë ne të gjithë kemi protestuar që stadiumi të mos zhvendoset nga aty. Gjilani duhet ta ketë një stadium jashtë qytetit.

Efektin më të madh të këtij kompleksi do ta kenë banorët që jetojnë aty, sepse fëmijët e tyre do të jenë më të sigurt.

**Nevzat Isufi**: dihet që po bëhet fjalë për një projekt të vonuar, i cili ka kaluar në tri mandate të drejtorive, duke filluar nga z.Kurteshi, pastaj z. Nevzadi e tani aktualisht te z. Musa. Një projekt që deri në realizimin e saj po i mbushë 12 vite. Vërtetë është intervenuar në këtë projekt, po besoj që është në kuptimin e mirë, po në një bisedë me projektuesit është thënë që ka plot detaje të cilat nuk kanë mundur të parashihen me kohë, prandaj këto detaje, nëse bëhen shumë, ndryshojnë edhe esencën e projektit, kështu që unë jam i propozimit që këto ndryshime, mund ta ndryshojnë pamjen e projektit, e unë jam për një bashkëpunim të ngushtë në mes DKA-së dhe Shkollave përkatëse, sepse kemi shkolla me specifikat e veta dhe ato duhet me kohë t’i përmbushin specifikat brenda projektit.

Ka plotë qytetarë të cilët janë të frikësuar se bizneset e tyre shumëvjeçare do të rrezikohen dukshëm, e ndoshta ka nevojë për një debat me këta qytetarë dhe të sqarohet për çka është fjala.

Ne po kërkojmë që mbikëqyrësi i projektit të jetë kredibil dhe mos të ndodhin lëshime në mënyrën e realizimit.

**Fehmi Sylejmani**: a do të ketë qasje Komuna në kontrollimin e llojit të ushqimeve në restorantet që do të ndërtohen në Kampusin e shkollave të mesme ?

**Lutfi Haziri**: për korrektësi dua ta përmendi, kur njëri nga Sekretarët Amerikan, ka thënë që Ushtria në Amerikë nuk ka nevojë të financohet drejtpërdrejtë, por duhet të bëhet me PPP, atje është zgjuar debat jashtëzakonisht i madh duke thënë se si është e mundur që një ushtri më e fuqishme në botë t’i jap qasje kompanive të huaja. Por pas katër viteve është dëshmuar ku tani 70% e buxhetit është e bërë me partneritet të jashtëm. PPP-ja te ne i ka dyshimet e veta, por për çdo restorant Komuna duhet të garantoj cilësi, inspektim sanitar. E domosdoshme është kontrollimi, sepse në ato restorante do të jetë rreptësishtë e ndaluar shitja e alkoolit,duhani dhe problemet që mund t’i kemi parasysh.

Palestrat e sporteve i kemi hapur pa asnjë obligim vetëm t’i ndihmojmë fëmijët të ushtrojnë, por tani do të vendosim një rend, ku tani do të ushtrojnë vetëm fëmijët që mësojnë brenda Kampusit. Partneri privat i ka të drejtat e tij me kontratë. Unë jam ithtar i një kuzhine popullore, për shkak të listës sociale dhe kemi dy opsione, ose me shoqatën e pensionistëve ose me konvikt, por ne mendojmë se konvikti duhet të funksionalizohet. DKA-ja do të largohet nga aty, në momentin e parë që gjendet objekti i përshtatshëm për të, në mënyrë që të kthehet hapësira e Konviktit për nxënës.

**Propozimi i z. Rashiti lidhur me diskutimin rreth Kompanisë Eco-Higjiena**

**Riad Rashiti**: të gjithë e dimë që viteve të fundit kemi pas probleme të shumta në Kompaninë Eco-Higjiena, por shumica e këtij Kuvendi e dinë për marrëveshjen e cila është arrit në vitin 2012, ku në atë kohë është përkrahur nga të gjitha subjektet politike, që kanë qenë të përfaqësuara në KK, e ajo marrëveshja ka pas të planifikuar edhe planin e investimeve që do të duhet të ndodhte për tri vitet e ardhshme, e dimë që problemet kanë filluar qysh në fillim të kësaj marrëveshje dhe ato kanë pasur pasoja të cilat Komuna e Gjilanit po përballet edhe sot me këtë kompani dhe me këtë marrëveshje. Në vitin 2012 dhe 2013, janë vërejtur efektet e para pozitive në aspektin financiar në menaxhmentin e kësaj kompanie, mirëpo me rastin e ndërrimit të pushtetit në Gjilan, ka filluar rikthimi i problemeve në këtë Kompani, që sot është në gjendje jo të mirë dhe kjo është në dëm të komunës së Gjilanit dhe qytetarëve të saj. Ne e dimë dhe na kujtohet koha kur në vitin 2014 në Kuvendin Komunal është propozuar shkarkimi i Komisionit Komunal të Aksionarëve pa asnjë bazë ligjore, pastaj është shkarkuar edhe bordi i Kompanisë, është bërë presion për shkarkimin e menxhjmentit të kompanisë, duke e kushtëzuar dhe duke e shantazhuar me qëllim të realizimit të interesave të dy ose tre individëve që kanë qenë në atë kompani të cilët edhe sot kanë të ngritura aktakuza për sjelljet e tyre në këtë Kompani. E keqja dhe përgjegjësia më e madhe bie mbi Kryetarin e Komunës dhe kryesuesen e Kuvendit, ku i keni njohur mjaftë mirë se kënd po e propozoni të jetë përfaqësues i Komunës në këtë Komision të Aksionarëve, e ne kemi bërë pyetje se a jeni duke e ditur se kënd po e dërgoni përfaqësues të komunës në këtë kompani, e ju nuk keni dashur të dëgjoni për këtë shqetësim tonin, prandaj, e keni sjellë Kompaninë në një gjendje jashtëzakonisht të keqe duke ja prishur imazhin edhe Kompanisë edhe Komunës.

Ish drejtori i DZHE-së z. Ismajl Jonuzi, dy vite është marrë me ligjshmërinë e marrëveshjes së PPP-së, kurse ne që kemi qenë në Kuvend, e kemi marrë një vendim me vetëdije, duke bërë studimin e fizibilitetit, duke mos pas vërejtje nga asnjë institucion, ndërsa z. Jonuzi u marrke me pengesa prej më të ndryshmeve nga kjo kompani, në vend që të merrej me implementimin e investimeve sipas marrëveshjes që është bërë.

Kohëve të fundit dy zotëri, ndërrojnë çelësat e Kompanisë dhe me dhunë tentojnë të kthehen në kompani, e kjo sjellje e tyre skandaloze është përgjegjësi e KK-së, sepse ju e keni emëruar atë person duke e ditur që nuk mund ta përfaqësoj denjësisht Komunën në atë Kompani dhe organizohen grevat. Organizimi i grevës së punëtorëve ka sjellë probleme të shumta te punëtorët dhe probleme te Kompania e cila nuk ka mundur të ju shërbej qytetarëve të Gjilanit në kohën më të rëndësishme në fluksin e mërgimtarëve.

Kjo situatë ju takon juve z. Kryetar, sepse ju jeni ai që me të drejtë ligjore e keni përfaqësimin e një anëtari në Kompani.

Komisioni Komunal i përbërë prej 3 anëtarëve, për dy vite e gjysmë, asnjëherë nuk i ka kryer detyrat dhe përgjegjësitë sipas autorizimit që ja kemi dhënë ne si KK. Nuk ka raportuar asnjëherë në KK, për gjendjen e Kompanisë, nuk është angazhuar asnjëherë për implementimin e PPP-së, kanë krijuar konflikte në mes punëtorëve, mes Bordit të Kompanisë. E këto konflikte të vazhdueshme kanë rezultuar me organizimin e grevës.

Rasti tjetër ka ndodhur, kur këta dy persona me një vendim të Gjykatës, të falsifikuar, e kanë keqpërdorur të drejtën për t’u kthyer dhunshëm në këtë Kompani, duke e shfrytëzuar rastin ta uzurpojnë Kompaninë. Pasojat e këtyre zhvillimeve janë të mëdha, sepse nëse ju i lejoni këto gjëra do të ju prishet imazhi juve si Kryetar i Komunës dhe frikësimi i investitorëve të huaj, prandaj ne si grup i këshilltarëve Komunal të PDK-së ju propozojmë juve si Kryetar i Komunës dhe Kryesueses së Kuvendit që këtë Komision ta shkarkoni me të vetmen arsye për të mirën e juaj që si Kryetar i Komunës nuk e lejoni anarkinë. Jam i sigurt që ju nuk e përkrahni një vendim të tillë dhe besoj që nuk jeni njoftuar për këto gjëra, por jam i bindur që edhe ju keni qenë i implikuar për të dalë Kompania nga kjo situatë.

Duke e ditur që këta dy individ qëndrojnë prapa organizimit të grevës së punëtorëve, kërkojmë që para se t’i shkarkoni t’i kërkoni llogari për të gjitha zhvillimet që kanë ndodhur në këtë Kompani dhe t’i sjellni te ne në KK. Për gjithë këtë kaos në këtë Kompani, problemin e shoh te ju zotëri Kryetar, sepse ne me kohë i kemi zgjedhë problemet.

**Isa Agushi**: i nderuar z. Rashiti deri më tani na keni gënjyer, ju jeni Avokat i Eko-Higjenës, sepse keni interesa personale. Unë nuk e di kush e ka sjellë këtë investitor në vitin 2012 ?

A kanë ardhur këta investitor të investojnë apo të vjedhin, sepse kapitalin publik e kanë shitur. Askund në botë nuk ka 51% të jetë partneritet privat kurse 49% e Komunës, e kjo nuk është në rregull. Partneriteti Privat ka pas obligim me kontratë që çdo vit të bëj investime, kurse ai asnjë cent nuk ka investuar, e ne prapë folmi mirë e i përkrahim. Ne kemi të bëjmë me një kriminel. Protestat e punëtorëve kanë ndodhur, për ta shkarkuar “Sulltanin” që sot z.Rashiti e mbron. Nëse këta dy emra që i përmendi z, Rashiti , i kanë bërë bashkë edhe PDK-në edhe LDK-në, atëherë bravos i qoftë. Ata dy persona nuk kan aktakuzë dhe nuk kanë lëndë në Gjykatë, kjo është gënjeshtër, sepse nëse ju thoni se kanë marrë vendim te falsifikuar nga Gjykata, pse nuk janë arrestuar? Sille një argument që ata janë të akuzuar, e e kanë fituar gjyqin të kthehen në vend të punës, kurse Senad Rama nuk i lejon të kthehen në punë.

Unë kërkoj që KK-ja ta mbajë një seancë të jashtëzakonshme dhe të flitet vetëm për këtë Kompani, të vije Komisioni i Aksionarëve dhe të na raportoj, të vije dhe Auditori e të gjithë të interesuarit e të ballafaqohemi me argumente, dhe mendoj se Partneriteti me Eco-Higjienën duhet të prishet urgjentisht, sepse ai nuk ka bërë asnjë investim vetëm ka shfrytëzuar asetet Komunale.

**Lutfi Haziri**: mendoj se duhet të përmbaheni në fjalorin Parlamentar, edhe pse disa të shprehje i kemi të përditshme, por duhet të ruhet shembulli i mirë i debatit. Raporti i Eco-Higjienës do të vije në seancën e Kuvendit. Kompania ka kërkuar që të vije në debat në Kuvend, e ju do të keni mundësi të përgatiteni konformë gjendjes të cilën e kemi sot. Në mbyllje të protestës së grevës së punëtoreve, kam lutur të mos politizohet kjo çështje, ne jemi partner i vogël i kësaj Kompanie.

Ne e kemi raportin e komisionarëve sa i përket gjendjes së Eco-Higjenës, kemi raportin e Audititorit dhe po ashtu e kemi gjendjen sipas vendimeve të Bordit nga viti i kaluar dhe vendimeve të rregullta. Kryetari i Bordit është pronari kryesor, Kristian Moze, i cili ka qenë korrekt sa i përket komunikimit, mbajtjes së rendit dhe angazhimeve të tjera.

Shqetësimi i Komunës si Aksionare, ka qenë te pjesa e investimeve dhe te pjesa e punëtorëve.

Veprimet e shpejta në menaxhim dhe shkarkimet në këtë Kompani, janë me logjiken e kompanisë jashtë. Te ne ende është e pakuptueshme se si mundet pronari të largoj nga puna. Problemi është se ajo Kompani udhëhiqet në parametra të bizneseve dhe veprojnë shpesh.

Në rastin konkret, ju siguroj që vendimi i Gjykatës është legjitim sepse gjykatësi ekzekutues ka qenë te ne edhe në Eco-Higjienë, duke na njoftuar me kohë. Problemi i vetëm që ka dalë me Eco-Higjienën është se menaxhmenti ka qenë në pushim dhe e kanë kualifikuar kthimin në punë si hyrje e paligjshme. Situata është vështirësuar edhe kur kanë dashur t’i shkarkojnë dy drejtorët.

Mbledhja e Bordit e ka normalizuar gjendjen, e ne nuk jemi të interesuar të shkaktojmë avari në këtë Kompani me të cilën jemi në partneritet, por jemi të interesuar të kemi bashkëpunim dhe të kemi përfitim, sikurse ai që përfiton.

Komuna ka ndërhy si palë e Aksionarëve në rregullimin e borxheve me deponinë regjionale. Mundësitë e tona financiare i kemi përputhur me kalendarin e servisimit të borxheve. Ne nuk kemi të drejtë ligjore me ndërhy në ATK, nëse menaxhmenti mbërrin të bëj marrëveshje me Administratën tatimore.

Ne jemi punëdhënësi më i madh, krejt operimi financiar varet prej punës që ne e japim në Gjilan.

Vendimet e Gjykatës duhet të implementohen, Gjykatësi është i njoftuar dhe jemi pajtuar që të zbatohen. Ju njoftoj se është shpallur konkursi për drejtor menaxherial. Deri tani ne kemi punuar me kapacitete të ushtruesit të detyrës.

Po ashtu ne kemi insistuar, që punëtorëve të cilëve ju është ndaluar puna pa të drejtë, duke u bindur menaxhmenti që nuk ka pas të drejtë t’i kthej në punë. Unë besoj në vendimet e Gjykatës.

Komisionerët i kanë bërë disa rekomandime që kur të vinë në seancë të diskutojnë. Çdo veprim që KK-ja merr, ne i nënshtrohemi. Partneriteti jonë është i madh, sepse kemi të bëjmë me Qeverinë e Austrisë, prandaj ata bizneset e veta i mbrojnë me fanatizëm.

E kemi çështjen e punëtorëve, menaxherëve, çështjen e Jasmin Abdylit, të drejtorit menaxherial, çështjen e Tregut të gjelbër, çështjen e devidentës e cila nuk ekziston, por duhet të diskutohet, dhe çështja e investimeve. Ne kemi biseduar me të gjitha Komunat dhe i kemi ndikuar pozitivisht që të bëhen partner me Eco-Higjienën, edhe Vitinë edhe Kamenicën. Jemi në një fazë që duhet të ruhemi nga ndikimet, sepse ky qëndrim ndikon negativisht. Raporti i Eco-Higjienës do të vjen në seancë, po ashtu edhe Komisionerët dhe menaxhmenti dhe do të diskutohet në mënyrë racionale. Kjo Kompani ka një votë më shumë sepse ka 51% të aksioneve. Plani investimeve nuk korrespondon me kontratat, e arsyetimet janë vështirësitë financiare, por në tabela i keni të deklaruara 89.000€ të hyra vetëm nga Tregu , 360.000€ kontratën me Komunën e Gjilanit.

**Riad Rashiti**: unë besoj në këtë qëndrim të Kryetarit që e patë lidhur me këtë problematikë, sepse nuk mund të jetë ndryshe, me vjen keq për mënyrën dhe nivelin çfarë e kanë disa anëtarë të KK-së. Fatkeqësisht sjellja e një anëtari të KK-së dhe e quajta kriminel për një investitor të huaj, për mua është më shumë se e turpshme që mund ta bëj një njeri, prandaj këtë e them se përfaqësuesi i juaj që ju e keni dërguar në atë kompani, e ka një nivel në një shkallë më të rëndë se sa ky që është prezent këtu.

Fjalori i z. Agushit flet për mënyrën se është një zë i vetmuar dhe një sjellje dhe qëndrim të tij nuk e mbështetë askush as nga LDK-ja, e më vjen mirë që Gjilani po e kanalizon këtë problem.

Më vjen mirë që Kryetari ka qasje dhe është i angazhuar në këtë drejtim, por sa i përket akuzave personale të cilat po mi bën z.Agushi, unë nuk e mohoj që sigurimin e kam biznes, e këtë punë e bëj qe 14 vite. PDK-ja e ka qeverisur Gjilanin 6 vite, e asnjë automjet nuk është siguruar në emër të Kompanisë ku unë punoj. Kryetari e eleboroi mjaftë mirë, se si i mbrojnë bizneset e tyre Qeveritë e huaja, andaj ju nuk e dini që Austriaku që e ka Kompaninë Eco-Higjiena është edhe Aksionarë i Kompanisë në të cilën punoj unë. Shokët e tu për 7 vite kanë keqpërdorur dhe kanë marrë korrupsion nga Kompania e Sigurimeve për t’i dhënë tenderë.

Unë nuk po e mbroj askënd, por po e mbroj numrin e madh të punëtorëve dhe po e mbroj Komunën e Gjilanit sepse jam përfaqësues i Kuvendit.

Nuk mund t’i mbroj matrapazët dhe ata që kanë keqpërdorur me vite të tëra dhe njerëzit që kanë fjalor të vrazhdët në Kuvend.

**Isa Agushi**: unë nuk jam këtu zë i vetmuar, por jam zë i 700 qytetarëve të cilët më kanë votuar e ju nuk e di sa vota i keni. Të gjithë qytetarët e Gjilanit flasin se z.Riad Rashiti ka konflikt interesi me Kompaninë Eco-Higjiena dhe normal që ju e mbroni investitorin e huaj. Ju keni bërë keqpërdorime në atë Kompani dhe mendoj se Prokuroria e krimeve të rënda duhet të merret me ju. E lus Kryetarin e Komunës që të ndërmerr hapa dhe ta prish këtë partneritet.

**Lutfi Haziri**: mendoj se raporti i kësaj Kompanie do t’i jap rast secilit të sheh zhvillimet e kësaj Kompanie. Janë Komisionarët, drejtorët e bordit dhe dy Aksionarë të mëdhenj që jemi partner. Nuk kam dëshirë dhe nuk lejoj të mbroj konfliktet e interesit. Deri më tani, operimi i Kompanisë kërkon mbështetje më të madhe.

**3.Të ndryshme**

**Fehmi Sylejmani**: në seancën e kaluar të Kuvendit, drejtori i DSHPIB pati premtuar se rruga e Balecit do të asfaltohet, e kjo akoma nuk ka përfunduar, po ashtu do të doja ta di se çfarë po ndodhë me rrugën te tregu i Gjelbër ?

Po ashtu në seancën kaluar kam kërkuar që në Lagjen Dardania, në qendrën rekreative sportive të ndërtohet një lloj ndërtese ku do të ishte vendosur një punëtor e cila do të ishte nyje sanitare e ujësjellësit sepse aty nuk ujitet bari, madje ka vërejtje se kupëzat dhe fusha aty është dëmtuar për shkak të cilësisë së dobët të punimeve.

**Lutfi Haziri**: për parkun e Dardanisë, ne jemi përfitues, por edhe investitori edhe punëkryesi ka qenë Komisioni evropian, e di që nuk janë kryer të gjitha punimet sepse i ka edhe disa punë të vogla për t’i kryer.

Sa i përket rrugëve, një numër të madh të punimeve i kemi ndalur, përfshirë këtu rrugën “Mulla Idrizi”, rruga te Tregu dhe rruga e Balecit, për shkak të numrit të madh të mërgimtarëve. Deri me 15 Gusht janë ndalur punimet në qytet dhe kërkoj mirëkuptimin e qytetarëve dhe të juaj.

**Mevlyde Zejnullahu**: jam e obliguar që para jush të paraqes një shqetësim të Shkollës së Mesme “Marin Barleti”, për shkak të zvogëlimit të paraleleve në këtë Shkollë, mbesin pa punë katër Profesor të lëndëve Ekonomike, një profesor i Gjuhës Shqipe, një i Matematikës dhe 1 i Edukatës Fizike. Interesimi i nxënësve për këtë Shkollë është shumë i madh ku këtë vit kemi pas 610 nxënës që kanë aplikuar për 270 vende. Numri i paraleleve është gjithsejtë 12, ku 10 paralele janë në qytet, kurse 2 tjera në fshatin Zhegër. Kërkesë e personelit të kësaj shkolle është, që në bazë të interesimit të madh të nxënësve, t’i mundësohet Shkollës rritja e paraleleve prej 12 në 15 dhe mos të largohet askush nga puna, sepse ata punëtor kanë mbi 20 vite përvojë pune e në anën tjetër po mbesin në rrugë.

Shqetësim tjetër është se Shkolla ka hapur konkurs për një orë të drejtimit të Hotelerisë të cilën orë përpara e kanë dhënë Ekonomistët, që kjo do të thotë se po të mos hapej ky konkurs do të zbutej gjendja pak. Në emër të kolektivit të kësaj Shkolle, kërkoj që të shqyrtohet kjo gjendje nga organet kompetente të Komunës dhe nga Kryetari, në mënyrë që të ndërmerret ndonjë gjë për këto vende të punës.

**Lutfi Haziri**: ju lus të përmbaheni nga kërkesat e tilla, sepse Komuna nuk është qendër e punës dhe ne nuk mund të garantojmë orë mësimore në kurriz të nxënësve. A mundet Komuna e Gjilanit të i përballoj gjithë këta Ekonomistë dhe Juristë të cilët sot po i përgatitim edhe në Shkollë të mesme ? A kemi ne diku në perëndim shkolla Ekonomike ? Ne kemi mbetur në kurrikula dhe skema të vjetra të punës dhe po krijojmë ambiente të tilla. Hapja e çdo paralele për të plotësuar diku një normë, e mbyllë një Shkollë tjetër. Nëse 4 mësimdhënës mbesin pa punë, a e dini qe 10 të tjerë të Shkollës së Bujqësisë po i largoni nga puna. Shkollë të Mjekësisë, Ekonomisë dhe Drejtësisë, ky vend nga viti i ardhshëm nuk duhet të ketë më. E ardhmja duhet të jetë nga Industria, kurse në Shkollën e Bujqësisë asnjë fëmijë nuk donë të shkojë.

Nëse vini me kërkesa të tilla edhe këtu, ta dini që ne po marrim vendime në kurriz të fëmijëve tanë.

Në gjeneratën kur unë kam qenë nxënës, Shkolla e Mjekësisë është hapur çdo 10 vite dhe është hapur drejtimi vetëm për të plotësuar nevojën për stafin teknik të Spitalit, kurse Studentët e Mjekësisë e kanë kryer Gjimnazin.

Profile të tilla në degët e Ekonomisë në Ish-Jugosllavi ka pas, kurse te ne nuk kemi më. Është e dhimbshme dhe kam planifikuar që sivjet të zgjidhet ky problem por e kam shtyre edhe për një vit. Tani jemi në një kohë ku duhet t’i përshtatemi nevojave të tregut. Ne jemi duke bërë vlerësime finale. Ne kemi përgjegjësi sepse jemi të zgjedhur.

Nuk është mirë të krijojmë situata jo produktive. Ju lutem e përcillni mesazhin tonë, sepse nuk ka klasë të tepërta dhe nuk ka zgjerim të lëndëve në Shkollën e Ekonomisë, ka tendencë të mbyllet kjo lëmi edhe ajo e Mjekësisë, por jo të zgjerohet.

**Shukrije Rapuca**: do ta mbaj mend seancën e këtij Kuvendi, për mbarëvajtjen e tij falë angazhimit të mirë të Kryetarit. Megjithatë dua ta pyes Kryetarin se a e din ku është Lagjja e Zabelit të Sahit Agës, apo janë mësuar kryetarët të shkojnë vetëm deri te Restoranti “Laza, aty ku jepen premtime marramendëse. Të lutem mos e merr për të keq, por është koha e pushimeve dhe ardhja e mërgimtarëve, ku shumica prej tyre janë akter të cilët do t’ju ndihmojnë në zgjidhjen e problemit dhe hapjen e rrugëve në atë pjesë, sepse qe 17 vite ajo pjesë nuk ka pas asnjë investim, andaj mos harroni se edhe Zabeli i Sahit Agës është lagje e këtij qyteti.

**Lutfi Haziri**: ne do të iniciojmë përkrahjen e lagjes së Zabelit dhe Lagjes Arbëria, ku 200.000€ janë për këtë lagje, në ndërtimin e infrastrukturës. Deri në muajin Qershor kemi punuar shumë që t’i harxhojmë mjetet të cilat i kemi me bashkëfinancim, kurse tani jemi duke punuar me të holla të Komunës.

**Valentina Bunjaku-Rexhepi**: atëherë meqë nuk ka më diskutime, po e mbylli seancën e ditës së sotme të muajit Korrik dhe ju njoftoj se muaji Gusht është pushim për punët e Kuvendit, ku me 5 Shtator 2016 fillojnë punët e Komiteteve dhe Kuvendit.

**Seanca e shtatë i përfundoi punimet në ora 16:00 minuta.**

 **Procesmbajtësja Kryesuesja e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Valentina Bunjaku- Rexhepi**